**GRAD NOVSKA**

**OBRAZLOŽENJE POSEBNOG DIJELA PRIJEDLOGA PRORAČUNA ZA 2018. I PROJEKCIJA ZA 2019. I 2020. GODINU**

|  |
| --- |
| Novska, prosinac 2017. godine |

# **1. Razdjel 001 STRUČNA SLUŽBA ZA POSLOVE GRADSKOG VIJEĆA I GRADONAČELNIKA**

Odlukom o ustrojstvu Gradske uprave Grada Novske (“Službeni vjesnik” Grada Novske, broj 1/99, 12/09, 24A/09, 18/10 i 31/13), ustrojena je Stručna služba za poslove Gradskog vijeća i Gradonačelnika kao jedno od upravnih tijela za obavljanje poslova iz svog djelokruga. Stručna služba je samostalna u obavljanju poslova iz svog djelokruga za čiju zakonitost i pravovremenost odgovara gradonačelniku kao izvršnom čelniku.

Odgovorna osoba za zakonitost rada Stručne službe je pročelnica za poslove Gradskog vijeća i Gradonačelnika.

Stručna služba obavlja sljedeće poslove i grupe poslova:

* organizacijske, pravne, savjetodavne i stručno-administrativne poslove iz djelokruga rada gradonačelnika, Gradskog vijeća i njihovih radnih tijela,
* poslove iz radnog zakonodavstva (oblast rada i radnih odnosa službenika i namještenika u svim upravnim odjelima i ustanovama kojih je osnivač Grad),
* pravne i stručne poslove u svezi pripreme i donošenja akata koji se odnose na prava i dužnosti dužnosnika koji profesionalno i volonterski obnašaju svoju dužnost,
* pravne i stručne poslove iz oblasti mjesne samouprave (izrada prijedloga općih akata o provedbi izbora za članove Vijeća mjesnih odbora na području Grada Novske, organizacija za provedbu izbora, poslovi na konstituiranju Vijeća mjesnih odbora, izrada svih akata kao zakonodavnog okvira za rad Vijeća mjesnih odbora i usklađivanja s izmjenama i dopunama),
* izrada prijedloga akata koji se odnose na nabavu roba, radova i usluga koji su stavljeni u djelokrug rada Službe i svih drugih upravnih odjela,
* izrada svih prijedloga općih akata koji se odnose na rad i funkcioniranje Savjeta mladih Grada Novske,
* sve poslove vezane uz provođenje Ustavnog zakona o pravima nacionalnih manjina,
* poslovi pisarnice i arhive,
* poslovi zaštite na radu,
* poslovi službenih protokola Grada povodom svečanosti u obilježavanju važnih datuma za Grad,
* poslovi čišćenja uredskih prostorija i gradske vijećnice te
* drugi poslovi po nalogu gradonačelnika koji nisu razvrstani u djelokrug drugih upravnih tijela.

##  Program 1001 JAVNA UPRAVA I ADMINISTRACIJA

Pod navedenim programom podrazumijeva se obavljanje sljedećih poslova: pravni, upravno-pravni i opći poslovi (pravni i savjetodavni poslovi iz djelokruga poslova predstavničkog i izvršnog tijela te upravnih tijela Gradske uprave, u dijelu koji propisuju opći akti koje je donio gradonačelnik ili Gradsko vijeće; statusno pravo; nadzori zakonitosti za koje je ovlašten gradonačelnik i predsjednik Gradskog vijeća; radno zakonodavstvo; poslovi vezani za provođenje propisa koji reguliraju zaštitu od sukoba interesa dužnosnika; poslovi nabave; poslovi osiguranja nekretnina, vozila i ljudi; poslovi mjesne samouprave i drugi poslovi koji su zakonom propisani; poslovi na provođenju izbora; vođenje urudžbenog zapisnika; prijam i otprema pošte; poslovi pismohrane; snimanje sjednica Gradskog vijeća i upućivanje pisanih materijala vijećnicima i drugim osobama putem elektroničkih medija; rukovanje inventarom i opremom te vođenje o tome odgovarajućih očevidnika; poslovi nabave uredskog materijala; poslovi telefonije; poslovi promidžbe i informiranja; poslovi zaštite na radu; poslovi protokola; stručno-tehnički poslovi, a naročito: tehničko održavanje informatičke, elektroničke i uredske opreme i uređaja, investicijsko i tekuće održavanje poslovnih zgrada, te drugih objekata i uredskih prostora o kojima se skrbi i zagrijava; čišćenje poslovnog i drugog prostora te održavanje okoliša oko upravne zgrade. Služba po potrebi obavlja i druge poslove koji joj se stave u nadležnost za navedena tijela uprave, a koji po svojoj prirodi spadaju u djelokrug ovog upravnog tijela.

Navedene poslove će tijekom proračunske godine obavljati 12 zaposlenih (sedam službenika i pet namještenika). U ovoj Službi svoja prava i obveze ostvaruju gradonačelnik i njegovi zamjenici.

**Izvori prava za obavljanje poslova:**

1. Zakon o lokalnoj i područnoj (regionalnoj) samoupravi (''Narodne novine'', broj [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285) i 137/15),
2. Zakon o lokalnim izborima („Narodne novine“, broj 144/12),
3. Zakon o postupku primopredaje vlasti („Narodne novine“, broj 94/04, 17/07, 91/10 i 22/13),
4. Zakon o sprečavanju sukoba interesa („Narodne novine“, broj 26/11, 12/12, 124/12, 48/13 i 57/15),
5. Zakon o financiranju političkih aktivnosti i izborne promidžbe („Narodne novine“, broj 24/11, 61/11, 27/13, 02/14 i 96/16),
6. Zakon o službenicima i namještenicima u lokalnoj i područnoj (regionalnoj) samoupravi (''Narodne novine'', broj 86/08 i 61/11),
7. Uredba o klasifikaciji radnih mjesta u lokalnoj i područnoj (regionalnoj) samoupravi (''Narodne novine'', broj 74/10 i 125/14),
8. Zakon o plaćama u lokalnoj i područnoj (regionalnoj) samoupravi („Narodne novine“, broj 28/10),
9. Zakon o radu („Narodne novine“, broj 93/14),
10. Zakon o zaštiti na radu („Narodne novine“, broj 71/14, 118/14, 154/14)
11. Zakon o mirovinskom osiguranju („Narodne novine“, broj 157/13),
12. Zakon o javnoj nabavi („Narodne novine“, broj 90/11, 83/13, 143/13 i 13/14),
13. Zakon o savjetima mladih („Narodne novine“, broj 41/14),
14. Ustavni Zakon o pravima nacionalnih manjina („Narodne novine“, broj 155/02, 47/10, 80/10 i 93/11),
15. Statut Grada Novske (''Službeni vjesnik'', broj 24/09, 47/10, 29/11, 3/13, 8/13),
16. Poslovnik o radu Gradskog vijeća Grada Novske („Službeni vjesnik“, broj 24/09, 47/10 i 3/13),
17. Odluka o ustrojstvu Gradske uprave i službe Grada Novske (''Službeni vjesnik'', broj 1/09, 12/09, 24A/09, 18/10, 31/13),
18. Uredba o Uredskom poslovanju („Narodne novine“, broj 7/09),
19. Pravilnik o unutarnjem redu Gradske uprave Grada Novske – Sistematizacija radnih mjesta („Službeni vjesnik“ Grada Novske, broj 19/15),
20. Kolektivni ugovor za službenike i namještenike u upravnim tijelima Grada Novske („Službeni vjesnik“ Grada Novske, broj 21/13 i 1/15).

U planiranom razdoblju ažurno će se izvršavati propisane zadaće ovog upravnog tijela te suradnja s gradskim, županijskim, državnim i drugim tijelima, ustanovama, pravnim i fizičkim osobama u cilju kvalitetnijeg i učinkovitijeg obavljanja propisanih poslova. Isto tako, postavit će se i učinkovitija organizacija poslova u upravnom tijelu, kao i suradnja s ostalim upravnim odjelima u Gradskoj upravi.

Za program *Javne uprave i administracije* za 2018. godinu predviđen je iznos od 4.590.312,00 kn.

Ovaj program se sastoji od sljedećih aktivnosti/projekata:

1. Aktivnost 1001 A100001 Rashodi za zaposlene,
2. Aktivnost 1001 A100002 Materijalno – financijski rashodi,
3. Aktivnost 1001 A100003 Savjet mladih,
4. Tekući projekt1001 T100001 Tekuća proračunska rezerva,
5. Tekući projekt 1001 T100002 Naknade za rad predstavničkih tijela, povjerenstva, odbora,
6. Tekući projekt 1001 T100006 Promicanje Grada u sredstvima javnog informiranja.

**1.1.1. Aktivnost 1001 A100001 Rashodi za zaposlene**

 Kroz ovu aktivnost planirano je ukupno 2.142.222,00 kn rashoda za zaposlene, i to za podmirenje plaća za redovan i prekovremeni rad, doprinosa na plaće za 12 (dvanaest) zaposlenih službenika i namještenika te tri dužnosnika te za ostale rashode za zaposlene 2.100.722,00 kn, za novčanu naknadu za neispunjavanje kvote za zapošljavanje osoba s invaliditetom sukladno Zakonu o profesionalnoj rehabilitaciji i zapošljavanju osoba s invaliditetom („Narodne novine“, broj 157/13 i 152/14) i Pravilniku o utvrđivanju kvote za zapošljavanje osoba s invaliditetom („Narodne novine“, broj 44/14 i 2/15) 11.500,00 kn te za doprinose za mirovinsko osiguranje i za obvezno zdravstveno osiguranje osoba na stručnom osposobljavanju bez zasnivanja radnog odnosa 30.000,00 kn.

**1.1.2. Aktivnost 1001 A100002 Materijalno – financijski rashodi**

Za aktivnost materijalno-financijskih rashoda za 2018. godinu planiran je iznos od 945.090,00 kn.

***Naknade troškova zaposlenima*** predviđene su u iznosu od 24.000,00 kn i odnose se na službena putovanja i stručno usavršavanje službenika upravnog odjela.

***Rashodi za materijal i energiju*** su planirani u iznosu od 307.840,00 kn, a odnose se na nabavu materijala za čišćenje i održavanje u iznosu od 40.000,00 kn, nabavu tonera u iznosu od 110.000,00 kn, nabavu sitnog inventara i auto guma u iznosu od 9.840,00 kn, službene radne i zaštitne odjeće i obuće u iznosu od 2.000,00 kn, rashoda za motorni benzin i gorivo u iznosu od 65.000,00 kn, materijala i dijelova za tekuće i investicijsko održavanje u iznosu od 10.000,00 kn, nabavu fotokopirnog papira u iznosu od 26.000,00 kn i nabavu ostalog uredskog materijala u iznosu od 39.000,00 kn, te literature i časopisa u iznosu od 6.000,00 kn.

***Rashodi za usluge*** su planirani u iznosu od 360.000,00 kn te uključuju rashode za usluge telefona u iznosu od 56.000,00 kn, održavanje telefonske centrale u iznosu od 7.000,00 kn, rashode za usluge kopiranja, uvezivanja, objava i sl. u iznosu od 85.000,00 kn (tiskanje Službenog vjesnika Grada Novske, knjigoveške usluge uvezivanja *Narodnih novina*, *Službenog vjesnika*, tiskanje pozivnica, povelja, plakata, omotnica i sl.). U ovim rashodima planiraju se i usluge poštarine u iznosu od 145.000,00 kn, te usluge tekućeg i investicijskog održavanja u iznosu od 67.000,00 kn (usluge tekućeg i investicijskog održavanja prijevoznih sredstava u vlasništvu Grada, opreme i ostala održavanja).

 ***Rashodi za naknadu troškova osobama izvan radnog odnosa*** predviđeni su u iznosu od 5.200,00 kn za troškove polaganja državnog stručnog ispita.

***Ostali nespomenuti rashodi poslovanja*** su planirani u iznosu od 236.050,00 kn i odnose se na rashode reprezentacije u iznosu od 155.000,00 kn, premije osiguranja u iznosu od 46.300,00 kn, RTV pretplatu, nabavu cvijeća, svijeća i sl. te ostale nespomenute rashode u ukupnom iznosu od 34.750,00 kn.

***Ostali financijski rashodi*** su predviđeni u iznosu od 2.000,00 kn i odnose se na zatezne kamate zbog nepravovremenog podmirenja obveza.

Za ***nabavu knjiga*** za potrebe upravnog odjela predviđen je iznos od 10.000,00 kn.

**1.1.3. Aktivnost 1001 A100003 Savjet mladih Grada Novske**

Za navedenu aktivnost u 2018. godini predviđen je iznos od 10.000,00 kn za realizaciju projekata za rad Savjeta mladih Grada Novske.

**Cilj aktivnosti** je poboljšati položaj mladih i njihovu integriranost u lokalnoj sredini kroz skrb i informiranost mladih o svim pitanjima značajnim za unapređivanje položaja mladih, poticanje suradnje sa Savjetima mladih općina, gradova i županija u Republici Hrvatskoj te suradnju i razmjenu iskustava s odgovarajućim tijelima drugih zemalja. Cilj aktivnosti je i edukacija Savjeta kako poticati mlade na predlaganje projekata i promociju svojih aktivnosti održavanjem tribina, tiskanjem letaka, brošura, plakata i sl. U ovoj aktivnosti planiraju se i rashodi za sportske aktivnosti mladih sudjelovanjem na manifestaciji „Ljeto u Novskoj“ (reprezentacija i nabava majica).

**1.1.4. Tekući projekt 1001 T100001 Tekuća proračunska rezerva**

Sredstva tekuće proračunske rezerve planirana su u iznosu od 150.000,00 kn. Planiranje ovih sredstava zakonska je obveza. Člankom 56. Zakona o proračunu (“Narodne novine”, broj 87/08, 136/12 i 15/15), propisano je da se u proračunu utvrđuju sredstva za proračunsku zalihu. Sredstva proračunske zalihe mogu iznositi najviše 0,5 % proračunskih prihoda bez primitaka, a visina sredstava proračunske zalihe utvrđuje se Odlukom o izvršavanju Proračuna. U ovom projektu planirani su rashodi za usluge u iznosu od 50.000,00 kn, pomoći drugim proračunima u iznosu od 20.000,00 kn, naknade građanima i kućanstvima u iznosu od 50.000,00 kn, naknade štete u iznosu od 20.000,00 kn te ostali nespomenuti rashodi poslovanja u iznosu od 10.000,00 kn.

**1.1.5. Tekući projekt 1001 T100002 Naknade za rad predstavničkih tijela, povjerenstva, odbora**

Za navedeni tekući projekt u 2018. godini planiran je iznos od 428.000,00 kn.

 Obveza isplate naknada za rad u predstavničkom tijelu propisana je Zakonom o lokalnoj i područnoj (regionalnoj) samoupravi. Visina naknade za rad članova predstavničkog tijela i radnih tijela propisana je Odlukom o visini i kriterijima za isplatu naknade vijećnicima Gradskog vijeća i radnih tijela. Visina naknade za rad predsjednika Gradskog vijeća utvrđena je u neto iznosu od 2.000,00 kn, visina naknade za rad potpredsjednika Gradskog vijeća u neto iznosu od 600,00 kn, dok je naknada za rad vijećnika propisana u neto iznosu od 400,00 kn. Naknada za rad u radnim tijelima Gradskog vijeća utvrđena je u neto iznosu od 170,00 kn po svakoj održanoj sjednici. Za obračun i isplatu navedenih naknada planiran je iznos od 228.000,00 kn.

Mjesečna naknada za rad predsjednika Vijeća mjesnih odbora na području Grada u neto iznosu od 240,00 kn utvrđena je gradskom odlukom. Za obračun i isplatu navedene naknade planiran je iznos od 100.000,00 kn.

Obveza isplate donacija političkim strankama koje participiraju u radu predstavničkog tijela utvrđena je Zakonom o financiranju političkih aktivnosti i izborne promidžbe. Temeljem navedenog zakonskog propisa Gradsko vijeće Grada Novske svake godine donosi Odluku o raspodjeli sredstava za rad političkih stranaka zastupljenih u Gradskom vijeću Grada Novske. Predmet odluke je utvrđivanje sredstava za rad političkih stranaka u iznosu koji se planira u proračunu za sljedeću proračunsku godinu. Za navedene rashode planiran je iznos od 100.000,00 kn. Dio sredstava za rad političkih stranaka osiguravaju se u Proračunu Grada Novske, a pravo na sudjelovanje u njihovoj raspodjeli imaju političke stranke čiji je najmanje jedan kandidat izabran za vijećnika Gradskog vijeća Grada Novske. Sredstva osigurana u proračunu Grada Novske za financiranje političkih stranaka raspoređuju se na način da se utvrdi jednaki iznos koji pripada političkoj stranci za svakog vijećnika u Gradskom vijeću, a potom se dodjeljuju sredstva razmjerno broju njezinih vijećnika u trenutku konstituiranja Gradskog vijeća.

**1.1.6. Tekući projekt 1001 T100006 Promicanje Grada u sredstvima javnog informiranja**

Za navedeni tekući projekt u razdoblju u 2018. godini planiran je iznos od 915.000,00 kn.

 Za radijsko promicanje Grada Novske u 2018. godini planiran je iznos od 600.000,00 kn. Promicanje grada uključuje radijske prijenose sjednica Gradskog vijeća Grada Novske, u dijelu sjednice koji se odnosi na aktualni sat, reprize sjednica u drugom terminu, izravne prijenose svečanih sjednica Gradskog vijeća, radio emisije o programima i projektima grada, uključujući i gradske manifestacije, objavu priopćenja i obavijesti iz gradske uprave, objavu natječaja, objavu čestitki povodom Dana branitelja, Dana Grada i drugih važnih datuma, najavu svih događanja u gradu s posebnim naglaskom na programe i projekte grada korisne građanima te stvaranje i dostavljanje fotodokumentacije o svim društvenim, gospodarskim i kulturnim događanjima na području grada Novske.

Za nabavu kalendara planiran je rashod u iznosu od 30.000,00 kn.

Rashod u iznosu od 15.000,00 kn planiran je za promicanje grada putem internetskog portala *gradonačelnik.hr*, dok je za nabavu *Novljanskog vjesnika* predviđeno 190.000,00 kn.

 Za televizijsko promicanje Grada planiran je iznos od 80.000,00 kn koji se odnosi na snimanje razgovora u obliku intervjua, snimanje reportaža, priloga te nazočnost ekipe NET-a na sjednicama Gradskog vijeća, sastancima i događanjima od izuzetne važnosti za grad i aktivnosti korisnika proračuna tijekom 2018. godine.

* 1. **MJESNA SAMOUPRAVA**

Sredstva za osnovno funkcioniranje Vijeća mjesnih odbora u 2018. godini planirana su u iznosu od 77.500,00 kn, a odnose sa na nabavu sredstava za čišćenje i sitnog inventara, nabavu opreme, podmirenje ostalih nespomenutih rashoda poslovanja i održavanje prigodnih manifestacija u naseljima.

Nabavom sredstava za čišćenje, sitnog inventara i opreme osiguravaju se uvjeti za opremanje i rad ureda Vijeća mjesnog odbora. Osiguravaju se i sredstva za održavanje prigodnih manifestacija u naseljima čiji će organizatori biti mjesni odbori uz podršku Turističke zajednice Grada Novske.

**Cilj:** osiguravanjem sredstava za osnovno funkcioniranje Vijeća mjesnih odbora posredno uključivati građane s područja mjesnih odbora u rad Vijeća mjesnih odbora, potaknuti ih na dolazak u službene prostorije mjesnog odbora radi traženja pomoći u rješavanju nekog problema i uključiti što veći broj građana za pomoć jednih drugima. Kroz redovno održavanje sjednica Vijeća mjesnog odbora građanima treba omogućiti sudjelovanje u predlaganju aktivnosti i projekata društvene i komunalne infrastrukture na području mjesnog odbora, dok se kroz redovne aktivnosti Vijeća mjesnog odbora građani trebaju okupljati u lokalnim poslovima za dobrobit lokalne zajednice.

**2. Razdjel 002 UPRAVNI ODJEL ZA DRUŠTVENE DJELATNOSTI, PRAVNE POSLOVE I JAVNU NABAVU**

Odlukom o ustrojstvu upravnih tijela Grada Novske utvrđeni su poslovi koje obavlja Upravni odjel za društvene djelatnosti, pravne poslove i javnu nabavu (u daljnjem tekstu: upravni odjel) koji obavlja poslove kojima se osiguravaju potrebe građana u području kulture, tehničke kulture, sporta, području odgoja i obrazovanja te u području zaštite unapređenja kvalitete življenja i socijalne skrbi, predškolskog odgoja, te unapređenja zdravstvene zaštite, i to:

* obavlja poslove iz samoupravnog djelokruga rada koji se odnose na praćenje stanja u području kulture, sporta i tehničke kulture,
* izradu akata i prijedloga za osiguranje financijskih i materijalnih uvjeta za rad gradskih ustanova u kulturi, sportu i tehničkoj kulturi te predlaganje programa javnih potreba u tim područjima,
* praćenje i poticanje rada udruga te drugih pravnih i fizičkih osoba u kulturi,
* sudjelovanje u pripremi i realizaciji kulturnih manifestacija, praćenje poslova iz djelokruga zaštite i očuvanja kulturnih dobara, koordiniranje provedbe projekta zaštite i očuvanje kulturne baštine koji se financiraju ili sufinanciraju iz proračuna Grada,
* sudjeluje u organizaciji sportskih manifestacija koje se odvijaju pod pokroviteljstvom Grada, te suradnja sa Zajednicom sportskih udruga Grada Novske i drugim subjektima od interesa za Grad,
* pripremu i predlaganje mjera na unapređenju i razvoju predškolskog odgoja,
* praćenje kretanja životnog standarda građana i predlaganje mjera za zaštitu i unapređenje socijalne skrbi na razini Grada, utvrđivanje socijalnih programa i javnih potreba Grada te predlaganje i provođenje različitih oblika pomoći socijalno ugroženim građanima,
* evidencije o imovini grada,
* rješavanje u prvom stupnju u upravnom postupku u području socijalne skrbi u skladu sa Zakonom,
* praćenje ostvarivanja programa, namjenskog i svrsishodnog korištenja proračunskih sredstava Grada te praćenje stanja i analize izvješća pravnih osoba osnovanih u područjima iz Upravnog odjela, čija osnivačka prava ima Grad,
* obavlja poslove zastupanja Grada Novske iz nadležnosti svih upravnih tijela Grada Novske pred nadležnim sudovima i upravnim tijelima temeljem punomoći Gradonačelnika,
* po zahtjevu nadležnih upravnih tijela pokreće odgovarajuće postupke iz njihovog djelokruga i vodi postupke sukladno njihovom očitovanju i dostavljenoj dokumentaciji,
* ulaže pravne lijekove,
* po posebnom odobrenju nadležnog tijela može priznati tužbeni zahtjev, povući zahtjev, zaključiti nagodbu ili odustati od redovnog ili izvanrednog pravnog lijeka,
* pribavlja podatke i spise kao i ostalu potrebnu dokumentaciju od upravnih tijela Grada Novske kao i drugih nadležnih javnih službi za potrebe obavljanja poslova zastupanja,
* izrađuje nacrte prijedloga akata Gradonačelniku u predmetima u kojima zastupa Grad,
* obavlja druge stručne poslove (obavještava Gradonačelnika o tijeku postupaka, obavještava upravne odjele i dostavlja im odluke nadležnih sudova i drugih tijela iz područja njihovog djelokruga u kojima je Grad stranka u postupku kao  i sukladno sudskim odlukama nadležna tijela u okviru svog djelokruga postupanja sukladno sudskim odlukama u daljnjoj neposrednoj primjeni propisa i izradi akata,
* vodi pravne poslove naplate potraživanja,
* vodi odvojene evidencije o svim vrstama postupaka u kojima zastupa Grad,
* provodi upravne postupke određene zakonom,
* ostale imovinsko-pravne poslove od interesa za Grad,
* suradnja s upravnim odjelima u svezi izrade prijedloga  plana nabave za nabavu roba, radova i usluga i objava  plana nabave na internetskim stranicama grada,
* organiziranje i priprema natječajne dokumentacije u suradnji s drugim upravnim tijelima za koji se provodi postupak javne nabave, roba, radova i usluga sukladno odlukama nadležnih tijela,
* polugodišnja objava registra ugovora i okvirnih sporazuma na internetskim stranicama Grada,
* objava postupka javne nabave u Elektroničkom oglasniku javne nabave,
* vođenje jedinstvenog registra svih ugovora Grada,
* pripremu prijedloga očitovanja i drugih akata za potrebe Državne komisije za kontrolu postupaka javne nabave u žalbenim postupcima,
* objedinjavanje izvješća o postupcima javne nabave i dostavljanje nadležnim tijelima u okviru rokova koji su propisani zakonom.

Za ostvarenje programa Upravnog odjela za društvene djelatnosti, pravne poslove i javnu nabavu Proračunom Grada Novske za 2018. godinu planirana su sredstva u iznosu od **20.866.662,00 kn** za ukupno 10 (deset) različitih programa koji su obuhvaćeni financijskim planom rashoda Upravnog odjela, a koje provode 3 (tri) službenika.

**Tablica broj 1: Prikaz programa Upravnog odjela za društvene djelatnosti, pravne poslove i javnu nabavu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2018.** | **Naziv programa** | **Iznos** |
| 1. | 1001 | Javna uprava i administracija | 674.667,00 |
| 2. | 1011 | Razvoj civilnog društva | 959.673,00 |
| 3. | 1012 | Javne potrebe u kulturi | 3.049.562,00 |
| 4. | 1013 | Sufinanciranje obrazovanja | 3.633.000,00 |
| 5. | 1014 | Predškolski odgoj | 8.331.012,00 |
| 6. | 1015 | Poticanje demografskog rasta | 600.000,00 |
| 7. | 1017 | Socijalna skrb | 1.463.000,00 |
| 8. | 1018 | Razvoj sporta i rekreacije | 1.885.748,00 |
| 9. | 1019 | Poticanja razvoja turizma | 40.000,00 |
| 10. | 1020 | Sjećanja na Domovinski rat | 230.000,00 |
|  | **10 programa** | **Ukupno** | **20.866.662,00** |

**2.1. Program 1001 JAVNA UPRAVA I ADMINISTRACIJA**

**Pravni temelj:**

Zakon o lokalnoj i područnoj (regionalnoj) samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za društvene djelatnosti, pravne poslove i javnu nabavu.

**Cilj programa:**

Osigurati uvjete za redovno funkcioniranje Upravnog odjela na provođenju i realizaciji svih planiranih programa, svih tekućih i kapitalnih projekata, te aktivnosti unutar pojedinog programa iz nadležnosti odjela, te osiguravanje nesmetanih uvjeta za rad svih proračunskih korisnika, financiranje i zadovoljavanje potreba građana, udruga i ustanova iz područja: razvoja civilnog društva, javnih potreba u kulturi, obrazovanja, predškolskog odgoja, demografskog rasta, socijalne skrbi, sporta i rekreacije, poticanja razvoja turizma i sjećanja na Domovinski rat.

**Program obuhvaća sljedeće aktivnosti**:

**2.1.1. Aktivnost 1001 A100001 Rashodi za zaposlene u iznosu od 470.167,00 kn**

Rashodi se odnose se na plaće i doprinose na plaće za redovan rad tri (3) službenika Upravnog odjela za društvene djelatnosti, pravne poslove i javnu nabavu koji će u 2018. godini provoditi ukupno deset programa prethodno navedenih u tabelarnom prikazu.

**2.1.2. Aktivnost 1001 A100002 Materijalno-financijski rashodi od 204.500,00 kn**

Rashodi se odnose na troškove redovnog poslovanja – službenih putovanja, stručnog usavršavanja zaposlenika, nabave stručne literature i časopisa te sitnog inventara, troškova intelektualnih usluga, tiskarskih i grafičkih usluga, objava oglasa, troškova sudskih postupaka i upravnih sporova (troškovi odvjetnika za sudske predmete iznad 50.000,00 kn, isplate naknada šteta po presudama, troškovi sudskog postupka) troškova zateznih kamata, nabave knjiga i ostalih nespomenutih rashoda poslovanja.

**2.2. Program 1011 RAZVOJ CIVILNOG DRUŠTVA**

**Pravni temelj:**

Zakon o udrugama (“Narodne novine”, broj 74/14), Zakon o Hrvatskom crvenom križu (“Narodne novine”, broj 71/10), Zakon o tehničkoj kulturi (“Narodne novine”, broj 76/94, 11/94 i 38/09), Program javnih potreba u tehničkoj kulturi na području Grada Novske za 2018. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine”, broj 26/15), Pravilnik o financiranju programa i projekata od interesa za opće dobro koje provode udruge na području Grada Novske.

**Cilj programa:**

Cilj programa je poticanje novljanskih žitelja da kroz pripadnost udrugama i drugim organizacijama civilnog društva aktivno sudjeluju i utječu na razvoj i opću dobrobit zajednice u kojoj žive na način da se udruge i druge organizacije civilnog društva uvažava kao poželjne partnere u području zadovoljenja javnih potreba Grada Novske, te da im se na tom planu povjeri provođenje određenih programa, projekata i aktivnosti, ukoliko imaju potrebne kapacitete za njihovo provođenje uvažavajući Zakon o udrugama te Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

**Mjere usmjerene razvoju civilnog društva:**

* osnaživanje udruga i drugih organizacija civilnog društva za aktivno sudjelovanje u zadovoljenju javnih potreba u Gradu Novskoj dodjelom institucionalnih potpora,
* putem Javnog poziva dodijeliti sredstva udrugama i drugim organizacijama civilnog društva za provođenje prihvatljivih programa, projekata i aktivnosti u području djelovanja udruga za djecu i mladež, humanitarnih i zdravstvenih udruga, udruga proisteklih iz Domovinskog rata, te ostalih udruga.

**Program obuhvaća sljedeće tekuće projekte:**

**2.2.1. Tekući projekt 1011 T100001 Udruge mladeži i djece u iznosu od 125.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih prema djeci i mladeži na način da djeca i mladi korisno provode svoje slobodno vrijeme, da stječu potrebna i posebna znanja i vještine, da razvijaju vlastitu kreativnost i natjecateljski duh, da se povezuju s djecom i mladima izvan vlastite zajednice te da stječu pozitivne navike u svakom smislu. Projekti i aktivnosti mogu biti iz područja obrazovanja, kulture, sporta, zabave i drugih djelatnosti.

**2.2.2. Tekući projekt 1011 T100002 Humanitarne, socijalne i zdravstvene udruge u iznosu od 57.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na humanitarno i zdravstveno područje. Sufinancirat će se projekti i aktivnosti:

* pružanja usluga osobama s invaliditetom u vidu zaštite njihovih prava, organizacije njihovih zajedničkih aktivnosti i podizanja razine njihove integracije u društvo u svakom smislu,
* usmjereni suzbijanju ovisnosti od alkohola i droga i/ili suzbijanju recidiva ovisnosti kod liječenih ovisnika od alkohola i droga provođenjem izvanbolničkih rehabilitacijskih i resocijalizacijskih programa u obliku psihosocijalne podrške,
* usmjereni na prevenciju određenih bolesti i/ili organiziranu savjetodavnu pomoć i zaštitu bolesnika koji boluju od određene bolesti,
* usmjereni na organizaciju zajedničkih aktivnosti i druženja umirovljenika s kulturnim, sportskim, zabavnim, humanitarnim i drugim sadržajima s ciljem aktivnog uključivanja umirovljenika u društveni život i/ili pružanje institucionalne podrške udrugama umirovljenika.

**2.2.3. Tekući projekt 1011 T100003 – Tehnička kultura u iznosu od 20.000,00 kn**

Tekući projekt obuhvaća sredstva za materijalne troškove Gradske zajednice tehničke kulture Novska i sredstva koja će Gradska zajednica tehničke kulture Novska, temeljem prethodno provedenog Javnog poziva za sufinanciranje, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku Gradske zajednice tehničke kulture Novska o financiranju programa i projekata od interesa za opće dobro koje provode udruge tehničke culture dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na razvoj tehničke kulture na području Grada Novske.

**Cilj projekta**: sufinanciranjem projekata i aktivnosti udruga u tehničkoj kulturi osigurati uvjete za razvoj tehničke kulture i tehničkog stvaralaštva na području Grada Novske, a osobito:

* osiguranjem sredstava za redovan rad udruga u tehničkoj kulturi (sudjelovanje na organiziranim natjecanjima udruga u tehničkoj kulturi s područja Grada Novske te drugim aktivnostima kojima se provode njihove statutarne djelatnosti i ostvaruje cilj razvoja i promocije tehničke kulture na području Grada Novske),
* osiguranjem sredstava za nabavu neophodne opreme udrugama u tehničkoj kulturi koja će omogućiti redovni rad udruga koje se bave tehničkom kulturom,
* poticanjem novljanske djece i mladeži na bavljenje tehničkom kulturom.

**2.2.4. Tekući projekt 1011 T100004 Udruge iz Domovinskog rata u iznosu od 250.000,00 kn**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područje djelovanja udruga iz Domovinskog rata.

**Cilj projekta**: promicanje vrijednosti Domovinskog rata i istine o Domovinskom ratu te briga o zaštiti interesa invalida Domovinskog rata.

Mjere za ostvarenje ciljeva:

* dodjela institucionalne potpore udrugama proisteklim iz Domovinskog rata,
* sufinanciranje projekata i aktivnosti udruga iz Domovinskog rata kojima se javno promiču vrijednosti Domovinskog rata (organiziranje javnih tribina, obilježavanje važnih datuma iz Domovinskog rata, provođenje edukativnih predavanja za djecu osnovnoškolskog i srednjoškolskog uzrasta i slični projekti i aktivnosti kojima se javno promiču vrijednosti Domovinskog rata te istina o Domovinskom ratu),
* osiguranjem sredstava za organizirani odlazak građana Grada Novske na obilježavanje sjećanja na stradanje Grada Vukovara te drugih mjesta u kojima je hrvatski narod pretrpio veća stradanja.

**2.2.5. Tekući projekt 1011 T100005 Sufinanciranje rada ostalih udruga u iznosu od 124.000,00 kn**

Tekući projekt obuhvaća:

* sredstva u iznosu od 34.000,00 kn koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područja djelovanja civilnih društava koja ovim proračunom nisu posebno grupirana. Na Javni poziv za sufinanciranje projekata i aktivnosti moći će se javiti udruge koje se bave promicanjem gospodarstva ili pojedinih gospodarskih grana, njegovanjem antifašističkih vrijednosti, ruralnim razvojem, promicanjem organiziranog djelovanja ženske populacije na život u zajednici, zaštitom, zbrinjavanjem ili uzgojem životinja te druge udruge koje na Javni poziv za sufinanciranje prijave inovativne, kreativne i za zajednicu korisne programe,
* sredstva u iznosu od 50.000,00 kn za raspisivanje Javnog poziva za financiranje projekata i programa udruga u 2018. godini, do iskorištenja sredstava, a koji će se raspisati u drugoj polovini 2018. godine za potrebe udruga i drugih organizacija civilnog društva koje će imati potrebu za dodatnim sredstvima u provođenju svojih projekata, odnosno za projekte udruga za koje se udruge iz opravdanih razloga nisu mogle javiti na Javni poziv,
* sredstva za tekuće donacije i kapitalne donacije u ukupnom iznosu od 40.000,00 kn, za slučaj potrebe isplate tekuće ili kapitalne donacije udrugama u skladu s člankom 6., stavak 13., alineja 1. i 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te Pravilnika o financiranju programa i projekata od interesa za opće dobro koje provode udruge na području Grada Novske (u opravdanim i iznimnim slučajevima, kada nepredviđeni događaji obvezuju davatelja sredstava da u suradnji s udrugama žurno djeluje u rokovima u kojima nije moguće provesti javni natječaj ili javni poziv, već samo izravnom dodjelom financijskih sredstava te kada se prema mišljenju nadležnog povjerenstva jednokratno dodjeljuju sredstva do 5.000,00 kn za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga.

**2.2.6. Tekući projekt 1011 T100007 Sufinanciranje rada Crvenog križa u iznosu od 372.673,00 kn**

Tekući projekt obuhvaća redovni rad Gradskog društva Crvenog križa Novska. Prema Zakonu o Hrvatskom crvenom križu (“Narodne novine”, broj 71/10) Crveni križ obavlja djelatnost ublažavanja ljudskih patnji, a osobito onih izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemijama, doprinosi unapređenju i zaštiti zdravlja, prevenciji bolesti i podizanju zdravstvene i ekološke kulture građana te potiče i unapređuje solidarnost, promiče volonterstvo i međusobno pomaganje i socijalnu sigurnost građana. Uredbom o kriterijima, mjerilima i postupcima financiranja i ugovaranja programa i projekata od interesa za opće dobro, Crveni križ je posebna organizacije civilnog društva čije je djelovanje i financiranje propisano posebnim zakonom koji im daje poseban status u području humanitarnog rada i doprinosa unapređenju i zaštiti zdravlja radi čega su izuzeti od sudjelovanja na javnim natječajima za dodjelu sredstava za financiranje svojih redovnih djelatnosti. Gradsko društvo Crvenog križa Novska u provođenju svojih djelatnosti koristit će odobrena sredstva za financiranje plaća zaposlenika, za materijalne troškove, za provođenje programa logopedske rehabilitacije te za ostale programe koje će provoditi u skladu sa svojim programom rada i financijskim planom za 2018. godinu.

**2.3. Program 1012 JAVNE POTREBE U KULTURI**

**Pravni temelj:**

Zakon o financiranju javnih potreba u kulturi (“Narodne novine”, broj 47/90, 27/93 i 38/09), Zakon o knjižnicama (“Narodne novine”, broj 105/97, 5/98, 104/00, 87/08 i 69/09), Zakon o pučkim otvorenim učilištima (“Narodne novine”, broj 54/97, 5/98, 109/99 i 139/10), Program javnih potreba u kulturi na području Grada Novske za 2018. godinu.

**Opći cilj programa:**

Osiguranje materijalnih i drugih uvjeta za nesmetan rad i razvoj kulturnih djelatnosti novljanskih ustanova u kulturi, i to: razvoj knjižničarstva i rast čitalačkih navika Novljana kroz aktivnosti Gradske knjižnice i čitaonice “Ante Jagar” Novska, te razvoj kazališno-scenske djelatnosti, djelatnosti prikazivanja filmova i muzejsko-galerijske djelatnosti Pučkog otvorenog učilišta Novska, sustavna briga o zaštiti kulturne baštine, sustavna briga o ravnomjernom razvoju svih djelatnosti u kulturi sufinanciranjem projekata i aktivnosti udruga u kulturi, posebno kulturno-umjetničkih društava i drugih udruga u kulturi koje promiču i čuvaju novljansku tradicijsku kulturu, koje svojim djelovanjem edukativno utječu na djecu i mladež, pomažu razvoj turizma i koje rade na promociji kulture Grada Novske u najširem smislu, pokretanjem i realizacijom zajedničkih programa s drugim gradovima u RH i inozemstvu.

**Program obuhvaća sljedeće aktivnosti i projekte:**

**2.3.1. Aktivnost 1012 A100001 Rashodi za zaposlene u iznosu od 1.029.262,00 kn**

Ova aktivnost se odnosi na troškove plaća i doprinosa na plaće zaposlenika u Gradskoj knjižnici i čitaonici “Ante Jagar” Novska, te zaposlenika koji rade na ostvarivanju programa u kulturnim djelatnostima Pučkog otvorenog učilišta Novska.

**Cilj aktivnosti**: osigurati nesmetano odvijanje i potpunu realizaciju svih programa u kulturi koje se u ovim ustanovama ostvaruju.

**2.3.2. Aktivnost 1012 A100002 Materijalno-financijski rashodi u iznosu od 457.050,00 kn**

Aktivnost se odnosi na naknade troškova zaposlenima, rashode za materijal i energiju, rashode za intelektualne i ostale usluge, službena putovanja, stručno usavršavanje, uredski materijal, materijal i dijelove za tekuće i investicijsko održavanje, sitni inventar, usluge telefona, pošte i prijevoza, premije osiguranja, reprezentaciju, bankarske usluge u Pučkom otvorenom učilištu Novska i Gradskoj knjižnici i čitaonici “Ante Jagar” Novska.

**Cilj aktivnosti**: osigurati nesmetano odvijanje i potpunu realizaciju svih programa u kulturi koje se u ovim ustanovama ostvaruju.

**2.3.3. Aktivnost 1012 A100004 Udruge u kulturi u iznosu od 170.000,00 kn**

Navedena aktivnost obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti kulturno-umjetničkim društvima i drugim udrugama u kulturi na području Grada Novske koje se bave njegovanjem i zaštitom kulturne baštine, promicanjem i razvojem likovne umjetnosti, promicanjem i razvojem glazbeno-scenske umjetnosti, promicanjem i razvojem filatelističke djelatnosti, izdavačke djelatnosti od interesa za Grad i drugim udrugama u kulturi koje promiču i razvijaju novljansku kulturnu baštinu na području Grada Novske i u drugim sredinama.

**Cilj projekta:** sufinanciranjem redovnog rada novljanskih kulturno-umjetničkih društava i drugih udruga u kulturi osigurati skrb o kulturno-umjetničkom amaterizmu, specifičnostima novljanske narodne baštine i izvornog folklora, razvoju likovnog izraza novljanskih likovnih autora, ravnomjernom razvoju ostalih kulturnih djelatnosti na području Grada Novske, njihovoj promociji u zemlji i inozemstvu te širenje kulturne ponude u Gradu Novskoj i razvoj kulturnog turizma.

**2.3.4. Aktivnost 1012 A100005 Očuvanje kulturne baštine u iznosu od 407.250,00 kn**

Ova aktivnost obuhvaća redovno sufinanciranje održavanja Zbirke *Sajko* u iznosu od 13.000,00 kn. Zbirka *Sajko* sadrži veliki broj starih predmeta grupiranih u nekoliko tematskih cjelina, od etnološke, arheološke, sakralne, audio-vizualne, dokumentarne fotografije, zbirke dokumenata, knjiga, pa sve do zbirke kaciga i uniformi. Zbirka starih predmeta iz obitelji Sajko, pored namještaja prve novljanske ljekarne „Sveta Marija“ čija je restauracija završena u 2015. godini, za Novsku su neprocjenjiva vrijednost, posebno u kontekstu skorog osnivanja i razvitka muzejske djelatnosti na području Grada Novske u objektu starog hotela Knopp. Zbirka kulturno-povijesnih predmeta Živka i Željka Sajka dobila je Rješenjem Ministarstva kulture, Uprave za kulturnu baštinu, broj: Klasa:UP/I-612-08/16-06/0129, Urbroj: 532-04-01-03-02/3-16-1, dana 8. srpnja 2016. godine svojstvo kulturnog dobra kojim je trajno zaštićeno 2262 predmeta. Zbirka je upisana na Listu zaštićenih kulturnih dobara pod brojem Z-6784.

Također, projekt obuhvaća i izradu projekata za izradu dokumentacije za sanaciju građevine Stare ljekarne, Zagrebačka 26, zatim dokumentacije za sanaciju zaštićenih drvenih stambenih objekata u naselju Stara Subocka koje su u vlasništvu Grada Novske – Stara Subocka kbr. 100, 162, 120 i 93, kao i nastavak radova na sanaciji drvenog stambenog objekta, Stara Subocka kbr. 66.

Od 407.250,00 kn, koliko je ukupno planirano sredstava za financiranje ove aktivnosti, vlastita sredstva iznose 38.500,00 kn, sredstva zatražena od Ministarstva kulture 348.750,00 kn, a sredstva zatražena od Županije iznose 20.000,00 kn.

**Cilj projekta:** zaštititi i promicati nepokretnu i pokretnu kulturnu baštinu novljanskog kraja kao trajnu vrijednost Grada Novske.

**2.3.5. Kapitalni projekt 1012 K100001 Vjerske zajednice u iznosu od 250.000,00 kn**

Ovaj kapitalni projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti vjerskim zajednicama za obnovu, izgradnju ili opremanje sakralnih objekta na području Grada Novske.

**Cilj projekta:** urediti sakralne objekte na način da se isti mogu koristiti za nesmetano odvijanje vjerskih obreda i svečanosti, te njihovo očuvanje kao vrijedne kulturne baštine novljanskog kraja.

**2.3.6. Kapitalni projekt 1012 K100002 Muzejska zavičajna zbirka obitelji Sajko u iznosu od 384.000,00 kn**

Ovaj kapitalni projekt obuhvaća preuređenje starog prostora Glazbene škole u Novskoj koji će koristiti Pučkom otvorenom učilištu Novska za izložbeno-muzejsku namjenu. U tom prostoru izložili bi se javnosti najreprezentativniji predmeti iz Zbirke obitelji Sajko, a Novska bi dobila svoj prvi stalni muzejski postav. Na taj način dobar dio zavičajne Zbirke obitelji Sajko, koja se trenutno nalazi u neadekvatnim uvjetima, bio bi zbrinut dok se ne završi projekt „Klaster kulture“, u okviru kojega je predviđeno i uređenje muzejskog prostora u starom hotelu Knopp, a koji, radi složenosti radova neće biti završen u sljedeće dvije do tri godine.

**2.3.7. Tekući projekt 1012 T100001 Kazališne i kino predstave u iznosu od 180.000,00 kn**

Ovaj tekući projekt obuhvaća sufinanciranje kazališnih predstava iz Proračuna Grada Novske, troškove prikazivanja kino predstava (filmova), organiziranje likovnih i drugih izložbi te organizacije manifestacija. Financiranjem kazališnih predstava nastoji se održati redovna godišnja kazališna sezona, a cilj sufinanciranja je poticaj Novljanima u stjecanju navike redovnog konzumiranja tog kulturnog sadržaja i povećanje broja posjetitelja.

**Cilj projekta**: obogatiti kulturnu ponudu na području Grada Novske.

**2.3.8. Tekući projekt 1012 T100002 Dječja igraonica u iznosu od 4.000,00 kn**

Ovaj tekući projekt obuhvaća organizaciju više različitih tematskih radionica i pričaonica u Gradskoj knjižnici i čitaonici “Ante Jagar” Novska i u Osnovnoj školi Rajić namijenjenih djeci. Radionice se organiziraju kao poticaj razvoju dječjeg stvaralaštva, kreativnosti, poticanja čitanja i korištenja njihovog slobodnog vremena na društveno koristan i prihvatljiv način.

**Cilj projekta:** osiguravanje provođenja dodatnih aktivnosti Knjižnice i čitaonice namijenjenih djeci.

**2.3.9. Tekući projekt 1012 T100003 Književni susreti u iznosu od 9.000,00 kn**

Ovaj tekući projekt obuhvaća organizaciju više različitih aktivnosti (predstavljanja knjiga, predavanja, izložbe i radionice, akcija poticanja čitanja i dr.) namijenjenih odraslim korisnicima koje organizira Gradska knjižnica i čitaonica “Ante Jagar” Novska.

**Cilj projekta:** osiguravanje provođenja dodatnih aktivnosti Knjižnice i čitaonice namijenjenih korisnicima.

**2.3.10. Tekući projekt 1012 T100004 Nabava opreme u iznosu od 159.000,00 kn**

Ovaj tekući projekt obuhvaća plansku i kontinuiranu nabavu knjižnične građe (knjige, audio-vizualne građa, didaktičke igračke i periodika) u Gradskoj knjižnici i čitaonici “Ante Jagar Novska” sredstvima Proračuna Grada i sredstvima Ministarstva kulture.

**Cilj projekta:** kontinuirananabava nove knjižnične građe.

**2.4. Program 1013 SUFINANCIRANJE OBRAZOVANJA**

**Pravni temelj:**

Zakon o lokalnoj i područnoj samoupravi, Zakon o pučkom otvorenom učilištu, Zakon o ustanovama, Zakon o osnovnom i srednjem školstvu, Odluka o stipendiranju.

**Cilj programa:**

U zakonskim uvjetima u kojima na području Grada Novske nije decentralizirano osnovno i srednje školstvo, sufinanciranjem posebnih obrazovnih programa, izvannastavnih aktivnosti u školama i investicijskih radova na školskim objektima osigurati kvalitetniju razinu obrazovanja, osiguranjem materijalnih i drugih uvjeta rada u Pučkom otvorenom učilišta, u dijelu koji se odnosi na obrazovne djelatnosti namijenjene odrasloj populaciji ostvariti potrebu za ciljano obrazovanje u skladu s potrebama tržišta, a stipendiranjem srednjoškolskih učenika i studenata omogućiti dostupnost željenog obrazovanja svim učenicima i studentima.

**Program obuhvaća sljedeće aktivnosti i projekte:**

**2.4.1. Aktivnost 1013 A100001 Rashodi za zaposlene na programima obrazovanja u Pučkom otvorenom učilištu u iznosu od 609.000,00 kn**

Aktivnost se odnosi na plaće za redovan rad, doprinose na plaće i ostale rashode za zaposlene na programima obrazovanja u Pučkom otvorenom učilištu. Ovi rashodi doprinose redovnoj i potpunoj realizaciji svih obrazovnih programa u Pučkom otvorenom učilištu (obrazovni program za predavače, komercijaliste, kuhare i konobare).

**2.4.2. Aktivnost 1013 A100002 Materijalno-financijski rashodi u Pučkom otvorenom učilištu u iznosu od 734.000,00 kn**

Aktivnost se odnosi na naknade troškova zaposlenima, rashode za materijal i energiju, rashode za intelektualne i ostale usluge, službena putovanja, stručno usavršavanje, uredski materijal, materijal i dijelove za tekuće i investicijsko održavanje, sitni inventar, usluge telefona, pošte i prijevoza, premije osiguranja, reprezentaciju, bankarske usluge i dr. Ovi rashodi omogućit će nesmetano odvijanje obrazovnih programa ustanove (program za predavače, komercijaliste, kuhare, konobare), tečajeva stranih jezika, tečajeva informatike i drugih programa koji su u funkciji obrazovanja.

**2.4.3. Aktivnost 1013 A100003 Stipendije u iznosu od 1.600.0000,00 kn**

Aktivnost se odnosi na stipendiranje 163 učenika koji se školuju izvan mjesta prebivališta i učenika koji ne mogu ostvariti subvencioniranje prijevoza do škole iz Državnog proračuna RH te stipendiranje 154 redovnih studenata koji ne primaju potpore za školovanje iz drugih izvora i koji redovno upisuju viši razred, odnosno, višu godinu studija.

**Cilj aktivnosti**: olakšati roditeljima financiranje školovanja njihove djece i učiniti stipendiju dostupnom svim učenicima i studentima u skladu s uvjetima iz gradske Odluke o stipendiranju.

**2.4.4. Tekući projekt 1013 T100001 Sufinanciranje programa škola s područja Grada u iznosu od 690.000,00 kn**

Tekući projekt se odnosi na sufinanciranje programa osnovnih škola s područja Grada Novske. U Osnovnoj školi Novska financirat će se plaća jednog učitelja za potrebe produženog boravka djece nižih razreda u iznosu od 120.000,00 kn te energetska obnova zgrade škole u iznosu od 300.000,00 kn. U Osnovnoj školi Rajić, Osnovnoj školi Lipovljani i Srednjoj školi Novska sufinancirat će se projekti i aktivnosti u iznosu od 20.000,00 kn, Glazbenoj školi Novska sufinancirat će se redovan rad i izvannastavne aktivnosti u iznosu od 110.000,00 kn, a Katoličkoj osnovnoj školi sufinancirat će se produženi boravak djece u iznosu od 100.000,00 kn.

**Cilj projekta:** sudjelovati u sufinanciranju posebnih aktivnosti i potreba škola u dijelu koji se odnosi na nemogućnost škola da sredstva za financiranje tih aktivnosti i potreba ostvare iz redovnih decentraliziranih sredstava.

**2.5. Program 1014 PREDŠKOLSKI ODGOJ**

**Pravni temelj:**

Zakon o predškolskom odgoju i obrazovanju (“Narodne novine”, broj 10/97, 107/07 i 94/13, Državni pedagoški standard predškolskog odgoja i naobrazbe, Programsko usmjerenje odgoja i obrazovanja predškolske djece (Glasnik Ministarstva prosvjete i kulture, broj 7/8, 1991.), Konvencija UN-a o pravima djece iz 1989. godine, Zakon o Agenciji za odgoj i obrazovanje (“Narodne novine”, 85/06) i Statut Dječjeg vrtića „Radost“ Novska (Klasa: 003-05-01/98-02; Ur.broj: 2176-71/98-04-02 od 9.11.2016.).

**Cilj programa:**

Predškolski odgoj na području Grada Novske ostvaruje se u jednoj predškolskoj ustanovi – Dječjem vrtiću „Radost“ Novska.

Cilj predškolskog odgoja je holističkim pristupom postići takvo okruženje koje će svojom kvalitetom osigurati optimalne uvjete življenja, učenja, odgoja i razvoja djece u predškolskoj ustanovi. Rad u ustanovi se temelji na humanističkom pristupu i razvoju primjerenim programima radi zadovoljenja djetetovih primarnih potreba. Svrha je usklađena sa značajkama djetetove dobi, njegovim intelektualnim potrebama i osobnošću, potrebama obitelji i okruženja. Posebna se važnost pridaje ostvarivanju programa za djecu koja na bilo koji način odstupaju od razvoja svojih vršnjaka i koja žive u socijalno ugroženim obiteljima. Cilj programa predškole je adaptacija i socijalizacija djece u odgojno-obrazovnim skupinama, kako bi se pripremili za polazak u osnovnu školu.

**Program obuhvaća sljedeće aktivnosti i projekte:**

**2.5.1. Aktivnost 1014 A100001 Rashodi za zaposlene u iznosu od 4.116.590,00 kn**

Aktivnost obuhvaća troškove isplate plaća za redovan rad 35 zaposlenika (ravnatelja, pedagoga, 21 odgajatelja, zdravstvenog voditelja, tajnika, voditelja računovodstva, glavnu kuharicu, 2 pomoćne kuharice, 3 spremačice, pralja-švelja, domara i ekonoma), doprinosa na plaće i ostalih rashoda za zaposlene.

Zaposlenici ustanove kroz svoj rad osiguravaju redovno funkcioniranje ustanove kroz sve planirane redovne i dodatne obrazovne programe, i to:

- cjelodnevni (10-satni) redovni program vrtića koji će se provoditi u 11 odgojnih skupina, i to 2 jasličke skupine (od 1 do 3 godine) i 9 vrtićkih skupina (od 3 do 7 godina), a koji obuhvaća raznovrsne sadržaje u ustanovi i izvan nje, osiguravajući djetetu zanimljivo, raznoliko, privlačno okruženje bogato poticajima i mogućnostima za istraživanje, eksperimentiranje, igranje i druženje, vodeći brigu da se dijete dobro osjeća i da želi ostati razdvojeno od roditelja.

Ustanova će u 2018. godini raditi na dvije lokacije, u matičnoj zgradi te u uređenom i prilagođenom prostoru Pastoralnog centra Župe Blaženog Alojzija Stepinca u kojemu će biti smještene dvije vrtićke skupine.

**Cilj projekta**: osigurati potreban broj stručnih zaposlenika u skladu s državnim pedagoškim standardom koji će svojim radom omogućiti provođenje redovnih djelatnosti ustanove te omogućiti većini djece vrtićkog uzrasta korištenje usluga predškolske ustanove.

**2.5.2. Aktivnost 1014 A100002 Materijalno-financijski rashodi u iznosu od 1.329.770,00 kn**

Aktivnost obuhvaća isplatu naknada za prijevoz zaposlenika, za rad na terenu i odvojeni život, stručno usavršavanje zaposlenika, troškove službenih putovanja, stručnog usavršavanja zaposlenika, nabavu uredskog materijala, troškove nabave materijala i sirovina, rashode za električnu energiju, materijal i dijelove za tekuće i investicijsko održavanje, nabavu sitnog inventara i auto-gume, službene, radne i zaštitne odjeće, stručne literature, sredstava za čišćenje i održavanje, sredstava za higijensku potrebu i njegu, potrošni materijal za rad u grupi, rashode za plin, rashode za gorivo, usluge tekućeg i investicijskog održavanja opreme, laboratorijske usluge, prijevoz djece na izlete, usluge pošte, usluge tekućeg i investicijskog održavanja zgrade, usluge promidžbe i informiranja, komunalne usluge, preventivne zdravstvene preglede zaposlenika, računalne usluge, ostale usluge (fotografije, registracija vozila, pranje i čišćenje), usluge telefona i Interneta, naknade troškova osobama izvan radnog odnosa, premije osiguranja, reprezentaciju, ostale nespomenute rashode poslovanja, bankarske usluge i usluge platnog prometa.

Ovi rashodi omogućuju da se osiguraju potrebni materijalni i drugi uvjeti za redovno funkcioniranje svih planiranih redovnih i dodatnih programa ustanove opisanih u prethodnoj aktivnosti.

**Cilj aktivnosti:** osigurati materijalne i druge uvjete za redovno, zakonito i cjelovito izvršavanje svih djelatnosti i zadaća ustanove.

**2.5.3. Kapitalni projekt 1014 K100002 Energetska obnova zgrade Dječjeg vrtića „Radost“ Novska KK.04.2.1.03.0053. u iznosu od 2.754.652,00 kn**

Projekt energetske obnove zgrade Dječjeg vrtića „Radost“ Novska obuhvaća dodatna ulaganja na objektu vrtića koja će omogućiti racionalno korištenje toplinske energije što će dugoročno na tom planu donijeti znatne uštede.

Projekt će biti sufinanciran iz sredstava pomoći u iznosu od 2.075.831,00 kn, iz proračunskih sredstava u iznosu od 462.832,00 kn te iz sredstava viška u iznosu od 215.989,00 kn.

**Cilj projekta:** kontinuirano ulaganje u uređenje zgrade vrtića s ciljem unapređenja njene funkcionalnosti i ekonomičnosti.

**2.5.4. Tekući projekt 1014 T10001 Nabava opreme u iznosu od 130.000,00 kn**

Projekt obuhvaća nabavu dotrajalog namještaja za dječje sobe i druge potrebne opreme i postrojenja.

**Cilj projekta:** zamjenom dotrajale opreme osigurati siguran i udoban boravak djece u vrtiću.

**2.6. Program 1015 POTICANJE DEMOGRAFSKOG RASTA**

**Pravni temelj:**

Nacionalna populacijska politika (“Narodne novine”, broj 136/06), Program pomoći roditeljima za novorođeno dijete „Kolica za novljanskog klinca“ za 2018. godinu.

**Opći cilj:**

Poticajnim populacijskim mjerama utjecati na porast nataliteta.

**Program obuhvaća sljedeću aktivnost:**

**2.6.1. Aktivnost 1015 A100001 „Kolica za novljanskog klinca“ u iznosu od 600.000,00 kn**

Ovaj program obuhvaća aktivnost isplate naknade roditeljima za novorođeno dijete, u sljedećim iznosima:

* za 1. dijete u obitelji – 2.500,00 kn,
* za 2. dijete u obitelji - 5.000,00 kn,
* za 3. i svako sljedeće dijete u obitelji – 10.000,00 kn.

**Cilj aktivnosti:** isplatom naknada roditeljima za svako novorođeno dijete utjecati na porast nataliteta.

**2.7. Program 1017 SOCIJALNA SKRB**

**Pravni temelj:**

Zakon o socijalnoj skrbi (“Narodne novine”, broj 157/13), Odluka o socijalnoj skrbi, Program javnih potreba u socijalnoj skrbi na području Grada Novske za 2018. godinu.

**Cilj programa:**

Zadovoljavanje javnih potreba socijalno ugroženih građana, bolesnih građana i umirovljenika te poboljšanje njihovog socijalnog statusa.

**Program obuhvaća sljedeće aktivnosti:**

**2.7.1. Aktivnost 1017 A100001 Pomoć građanima i kućanstvu u iznosu od 1.230.000,00 kn**

Ova aktivnost se odnosi na sve oblike socijalnih pomoći koje će se sukladno Programu javnih potreba u socijalnoj skrbi na području grada Novske za 2018. godinu dodjeljivati građanima i kućanstvima u socijalno-zaštitnoj potrebi (dodatak na mirovinu, pomoć za troškove stanovanja, pomoć za nabavu ogrjeva, pomoć za podmirenje pogrebnih troškova, financiranje boravka i liječenja djece predškolske dobi u Poliklinici SUVAG, sufinanciranje liječenja i rehabilitacije osoba s teškoćama u psihofizičkom razvoju u odgovarajućim zdravstvenim i drugim ustanovama te oslobođenje od plaćanja komunalne naknade).

**Cilj aktivnosti:** kontinuirana ili povremena isplata pomoći građanima i kućanstvima koji trenutno ili stalno nisu u mogućnosti financijski skrbiti o sebi i svojim obiteljima, te poboljšanje socijalnog statusa umirovljenika s mirovinom manjom od 1.600,00 kn.

**2.7.2. Aktivnost 1017 A100002 Sufinanciranje prehrane djece u školama u iznosu od 233.000,00 kn**

Ova aktivnost şe odnosi na financiranje prehrane osnovnoškolske djece s prebivalištem na području Grada Novske koja dolaze iz obitelji koje su u socijalno-zaštitnoj potrebi. Sredstva se transferiraju osnovnim školama u Novskoj, Rajiću, Lipovljanima i Jasenovcu.

**Cilj aktivnosti**: kontinuirano osiguravati besplatnu prehranu učenicima osnovnih škola koji dolaze iz obitelji koje su u socijalno-zaštitnoj potrebi.

**2.8. Program 1018 RAZVOJ SPORTA I REKREACIJE**

**Pravni temelj:**

Zakon o sportu (“Narodne novine”, broj 71/06, 150/08, 124/10, 124/11, 86/12, 94/13, 85/15 i 19/16), Program javnih potreba u sportu na području Grada Novske za 2018. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine”, broj 26/15).

**Cilj programa:**

Osiguranje uvjeta za bavljenje sportom kao društvenom djelatnošću od posebnog interesa koja doprinosi zdravom životu, promicanju pozitivnih životnih vrijednosti i stvaranju pozitivnog natjecateljskog ozračja, i to sljedećim aktivnostima: osiguranjem sredstava Zajednici sportskih udruga Grada Novske za redovan rad, za redovan rad novljanskih sportskih klubova, članica Zajednice, školskih sportskih klubova, rekreativnih sportskih klubova i klubova koji okupljaju osobe s invaliditetom, te osiguranjem redovnog održavanja i korištenja gradske dvorane, te ostalih sportskih objekata na području Grada Novske za potrebe treninga, natjecanja i rekreacije novljanskih sportaša.

**Program obuhvaća sljedeće aktivnosti i projekte:**

**2.8.1. Aktivnost 1018 A100001 Financiranje sportskih klubova u iznosu od 1.449.560,00 kn**

Aktivnost obuhvaća sredstva koja će Zajednica sportskih udruga Grada Novske temeljem Javnog poziva, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode sportske udruge na području Grada Novske dodijeliti sportskim klubovima za njihov redovni rad, školskim sportskim klubovima i sportskim klubovima koji okupljaju osobe s invaliditetom, te za sportske manifestacije.

**Cilj aktivnosti**: redovnim sufinanciranjem novljanskih sportskih klubova zadržati postojeći broj aktivnih sportaša koji su obuhvaćeni sustavom redovnog natjecanja, poticati rad školsko-sportskih klubova, financirati sportske manifestacije i poticati osobe s invaliditetom na sportske aktivnosti.

**2.8.2. Aktivnost 1018 A100002 Financiranje materijalnih troškova Zajednice sportskih udruga Grada Novske u iznosu od 47.400,00 kn**

**Cilj aktivnosti**: osiguranjem sredstava za redovni rad Zajednice sportskih udruga Grada Novske osigurati provođenje svih djelatnosti Zajednice.

**2.8.3. Tekući projekt 1018 T100001 Održavanje sportskih objekata u iznosu od 388.788,00 kn**

Ovaj tekući projekt se odnosi na financiranje plaća zaposlenih u Zajednici sportskih udruga Grada Novske koji rade na održavanju sportske dvorane, gradskog stadiona i gradske kuglane, a čiji rad osigurava nesmetano korištenje i funkcioniranje tih sportskih objekata za potrebe sportskih klubova.

**Cilj projekta**: redovnim sufinanciranjem održavanja sportskih objekata zadržati broj aktivnih sportaša koji su obuhvaćeni sustavom redovnog natjecanja.

**2.9. Program 1019 POTICANJE RAZVOJA TURIZMA**

**Pravni temelj:**

Zakon o pružanju usluga u turizmu (“Narodne novine”, broj 68/07 i 88/10).

**Cilj programa:**

Educiranje djece predškolske dobi i učenika osnovnih škola s područja Grada Novske o važnosti očuvanja okoliša i prirodne baštine, kao i važnosti turističkog promicanja Parka prirode „Lonjsko polje“ za Grad Novsku.

Program više ne obuhvaća tekući projekt održavanja manifestacija: „Lukovo“ – Dan Grada Novske, “Ljeto u Novskoj” i obilježavanje adventa, Božića i Nove godine jer će ubuduće navedene manifestacije provoditi Turistička zajednica Grada Novske.

**Program obuhvaća sljedeći tekući projekt:**

**2.9.1. Tekući projekt 1019 T100005 Turističko-edukativne radionice u iznosu od 40.000,00 kn**

U okviru ovog tekućeg projekta osiguravaju se sredstva za zajednički projekt Parka prirode Lonjsko polje i Grada Novske koji će omogućiti djeci starijih skupina Dječjeg vrtića „Radost“ Novska te učenicima osnovnih škola s područja Grada Novske sudjelovanje u turističko-edukativnim radionicama u Lonjskom polju.

**2.10. Program 1020 SJEĆANJE NA DOMOVINSKI RAT**

**Cilj programa:**

Promicanje vrijednosti Domovinskog rata i istine o Domovinskom ratu održavanjem manifestacija kojima se na području Grada Novske obilježavaju važni datumi vezani za Domovinski rat.

**Program obuhvaća sljedeći tekući projekt:**

**2.10.1. Tekući projekt 1020 T100001 Manifestacije iz Domovinskog rata u iznosu od 230.000,00 kn**

Ovaj tekući projekt se odnosi na obilježavanje akcije „Bljesak“ u iznosu od 50.000,00 kn, obilježavanje Dana hrvatskih branitelja Grada Novske u iznosu od 100.000,00 kn te održavanje komemoracije za poginule hrvatske branitelje na zapadno-slavonskom ratištu kod spomenika poginulim hrvatskim braniteljima na Trokutu, 29. listopada u iznosu od 80.000,00 kn.

**3. Razdjel 003 UPRAVNI ODJEL ZA PRORAČUN I FINANCIJE**

Odlukom o ustrojstvu Gradske uprave Grada Novske („Službeni vjesnik”, broj 1/99, 12/09, 24A/09, 18/10 i 31/13) Upravni odjel za proračun i financije ustrojen je kao jedno od upravnih tijela za obavljanje poslova u okviru svog djelokruga. Upravni odjel za proračun i financije Grada Novske samostalan je u obavljanju poslova iz svog djelokruga za čiju je zakonitost i pravovremenost odgovoran Gradonačelniku.

 Upravni odjel za proračun i financije Grada Novske obavlja sljedeće poslove:

* nakon primitka Uputa za izradu proračuna jedinica lokalne i područne (regionalne) samouprave Ministarstva financija izrađuje upute za izradu proračuna Grada Novske i dostavlja ih proračunskim korisnicima,
* izrađuje nacrt proračuna za proračunsku godinu i projekciju za sljedeće dvije godine i dostavlja ih Gradonačelniku, te ih u skladu s načelima transparentnosti objavljuje u službenom glasilu i na internetskoj stranici Grada, i u konačnici dostavlja ih Ministarstvu financija,
* kao koordinator, u suradnji s drugim upravnim odjelima izrađuje plan razvojnih programa Grada i proračunskih korisnika za trogodišnje razdoblje,
* vrši preraspodjelu proračunskih sredstava na temelju dokumentiranog zahtjeva ostalih upravnih odjela ili proračunskih korisnika,
* odgovoran je za zakonito i pravilno planiranje i izvršavanje proračuna, odnosno financijskog plana te korištenje proračunskih sredstava u skladu s načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti,
* sastavlja financijske izvještaje za razdoblja u tijeku proračunske godine i za tekuću proračunsku godinu i dostavlja ih instituciji ovlaštenoj za obradu podataka,
* izrađuje i dostavlja Gradonačelniku polugodišnji izvještaj o izvršenju proračuna za prvo polugodište tekuće proračunske godine te godišnji izvještaj o izvršenju proračuna,
* objavljuje opći i posebni dio polugodišnjeg i godišnjeg izvještaja o izvršenju proračuna u službenom glasilu Grada i na internetskoj stranici Grada, te godišnji izvještaj o izvršenju proračunu dostavlja Ministarstvu financija,
* priprema i obrađuje podatke za popunjavanje Upitnika o fiskalnoj odgovornosti te sastavlja Izjavu o fiskalnoj odgovornosti,
* vodi proračunsko računovodstvo koje se temelji na općeprihvaćenim računovodstvenim načelima točnosti, istinitosti, pouzdanosti, pojedinačnom iskazivanju poslovnih događaja te međunarodnim računovodstvenim standardima za javni sektor,
* izrađuje prijedloge akata iz svog samoupravnog djelokruga.

**3.1. Program 1001 JAVNA UPRAVA I ADMINISTRACIJA**

 Program *Javna uprava i administracija* Upravnog odjela za proračun i financije sastoji se od aktivnosti rashoda za zaposlene, materijalno – financijskih rashoda, te tekućeg projekta namijenjenog otplati dugoročnog kredita. U razdoblju od 2018. do 2020. godine za ovaj program je predviđeno 2.766.383,00 kn.

 Glavni cilj programa *Javne uprave i administracije* Upravnog odjela za proračun i financije je učinkovita provedba Zakona o proračunu („Narodne novine”, broj 87/08, 136/12 i 15/15), Zakona o fiskalnoj odgovornosti („Narodne novine”, broj 139/10 i 19/14) i Zakona o sustavu unutarnjih kontrola u javnom sektoru („Narodne novine”, broj 78/15) radi osiguranja učinkovitog upravljanja proračunskim prihodima i primicima te rashodima i izdacima uz naglasak na zakonitom, namjenskom i svrhovitom korištenju proračunskih sredstava, osiguranju i održavanju fiskalne odgovornosti i transparentnosti, osiguranju pouzdanosti financijskih i ostalih informacija te zakonitosti i pravilnosti u proračunskom, računovodstvenom i financijskom poslovanju i izvještavanju.

**Zakonska osnova:**

* Zakon o lokalnoj i područnoj (regionalnoj) samoupravi („Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15),
* Zakon o plaćama u lokalnoj i područnoj (regionalnoj) samoupravi („Narodne novine”, broj 28/10),
* Zakon o financiranju jedinica lokalne i područne (regionalne) samouprave („Narodne novine”, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14, 100/15 i 115/16),
* Zakon o lokalnim porezima („Narodne novine”, broj 115/16 i 101/17),
* Zakon o proračunu („Narodne novine”, broj 87/08, 136/12 i 15/15),
* Pravilnik o financijskom izvještavanju u proračunskom računovodstvu („Narodne novine”, broj 3/15, 93/15 i 135/15),
* Pravilnik o proračunskom računovodstvu i računskom planu („Narodne novine”, broj 124/14, 115/15 i 87/16),
* Zakon o fiskalnoj odgovornosti („Narodne novine”, broj 139/10 i 19/14),
* Uredba o sastavljanju i predaji Izjave o fiskalnoj odgovornosti i izvještaja o primjeni fiskalnih pravila („Narodne novine”, broj 78/11, 106/12, 130/13, 19/15 i 119/15),
* Zakon o sustavu unutarnjih kontrola u javnom sektoru („Narodne novine, broj 78/15),
* Zakon o porezu na dohodak („Narodne novine”, broj 115/16),
* Zakon o porezu na dodanu vrijednost („Narodne novine”, broj 73/13, 99/13, 148/13, 153/13, 143/14 i 115/16),
* Statut Grada Novske („Službeni vjesnik”, broj 24/09, 47/10, 29/11, 3/13 i 8/13)
* Odluka o ustrojstvu Gradske uprave Grada Novske („Službeni vjesnik”, broj 1/99, 12/09, 24A/09, 18/10 i 31/13).

**3.1.1. Aktivnost 1001 A100001 Rashodi za zaposlene**

 Rashodi za zaposlene za 2018. godinu planirani su u iznosu od 852.103,00 kn, i to 595.811,00 kn za plaće za redovan i prekovremeni rad šest zaposlenih službenika upravnog odjela, 33.500,00 kn za ostale rashode za zaposlene (jubilarne nagrade, bonus za uspješan rad), 102.792,00 kn doprinosa za obvezno zdravstveno osiguranje i obvezno osiguranje u slučaju nezaposlenosti, dok je 120.000,00 kn predviđeno za obračun i isplatu materijalnih prava zaposlenim službenicima i namještenicima svih upravnih odjela Gradske uprave na temelju važećeg kolektivnog ugovora (regres za godišnji odmor, dar djetetu do 15 godina starosti, božićnica, potpore i sl.). Ova aktivnost u 2019. godini i 2020. godini također je planirana u iznosu od 852.103,00 kn.

**3.1.2. Aktivnost 1001 A100002 Materijalno - financijski rashodi**

Aktivnost materijalno-financijskih rashoda planirana je za proračunsku 2018. godinu u iznosu od 565.745,00 kn.

***Naknada troškova zaposlenima*** planirana je u iznosu od 249.200,00 kn, i to za službena putovanja i stručno usavršavanje šest zaposlenih službenika 23.000,00 kn, dok se preostalih 226.200,00 kn odnosi na naknadu prijevoza na posao i s posla svih zaposlenih službenika i namještenika u upravnim odjelima Gradske uprave.

***Rashodi za materijal i energiju*** su planirani u iznosu od 10.000,00 kn za godišnje pretplate na stručne časopise i literaturu i nabavu sitnog inventara.

***Rashodi za usluge*** su predviđeni u iznosu od 167.940,00 kn za računalne usluge za održavanje programskog aplikativnog rješenja namijenjenog sustavu proračuna u iznosu od 161.940,00 kn te za ostale računalne usluge 6.000,00 kn.

Za ***ostale nespomenute rashode poslovanja*** predviđen je iznos od 89.000,00 kn, i to za troškove provizije za uplate od strane građana 40.000,00 kn, naknadu Poreznoj upravi, koja se uplaćuje u Državni proračun RH, u visini od 5 % mjesečno naplaćenih prihoda od gradskih poreza za poslove utvrđivanja, evidentiranja, nadzora, naplate i ovrhe radi naplate gradskih poreza koji su Odlukom o prenošenju poslova utvrđivanja, evidentiranja, nadzora, naplate i ovrhe gradskih poreza Grada Novske prenešeni u nadležnost Porezne uprave („Službeni vjesnik”, broj 24/01) 20.000,00 kn, rashode za članarine 20.000,00 kn (godišnja članarina Udruzi gradova u RH i sl.), rashode za mjesečne izvještaje o vlastitim prihodima i primicima gradskog proračuna, uplati i rasporedu zajedničkih prihoda proračuna, izvještaj po vrstama poreza i prireza na dohodak, te dnevne izvode s pregledom uplata po određenim uplatnim računima zajedničkih prihoda državnog, županijskog i gradskog proračuna (uplate po osnovi zakupa i prodaje poljoprivrednog zemljišta u vlasništvu Republike Hrvatske te koncesije za korištenje poljoprivrednog zemljišta i naknade za zadržavanje nezakonito izgrađenih zgrada u prostoru)koje dostavlja Financijska agencija d.d. 2.000,00 kn te ostale nespomenute rashode 7.000,00 kn.

 ***Financijski rashodi*** koji uključuju bankarske usluge i usluge platnog prometa te zatezne kamate za nepravovremeno podmirene obveze po računima, ugovorima i sl. za 2018. godinu planirani su u iznosu od 47.605,00 kn.

Za službenike upravnog odjela predviđen je iznos od 2.000,00 kn za nabavu stručne literature i knjiga potrebnih u radu i praćenju izmjena i dopuna zakonodavnog okvira iz područja proračuna, fiskalne odgovornosti, poreznog sustava i sl.

Projekcijama proračuna za 2019. i 2020. godinu za ovu je aktivnost također predviđen iznos od 565.745,00 kn.

**3.1.3. Tekući projekt 1001 T100004 Otplata dugoročnih kredita**

Grad Novska od 2015. godine ima u otplati dugoročni kredit Privredne banke Zagreb d.d. odobren u studenom 2011. godine koji je bio namijenjen izgradnji spojne ceste – obilaznice D47 – Tina Ujevića te Poduzetničke zone Novska u ukupnom iznosu od 11.000.000,00 kn. Kroz deset pojedinačnih povlačenja kreditnih sredstava tijekom 2012. i 2013. godine iskorišten je iznos kredita od 10.721.595,31 kn koji je s 31. prosincem 2013. godine stavljen u otplatu.

Za tekući projekt otplate dugoročnog tuzemnog kredita za 2018. godinu predviđen je izdatak za otplatu glavnice u iznosu od 1.073.000,00 kn, rashodi za kamate po primljenom dugoročnom kreditu planirani su u iznosu od 225.535,00 kn te 50.000,00 kn za negativne tečajne razlike i razlike zbog primjene valutne klauzule.

 Za ovaj tekući projekt u 2019. i 2020. godini planirani rashodi i izdaci iznose 1.348.535,00 kn.

**4. Razdjel 004 UPRAVNI ODJEL ZA GOSPODARSTVO, POLJOPRIVREDU, KOMUNALNI SUSTAV I PROSTORNO UREĐENJE**

 Upravni odjel za gospodarstvo, poljoprivredu, komunalni sustav i prostorno uređenje obavlja upravne i stručne poslove u vezi s poticanjem gospodarskih i poduzetničkih aktivnosti, poslove vezane uz poticanje poljoprivrede i turizma, kao i poslove vezane uz korištenje sredstava iz fondova Europske unije te poslove iz područja komunalnog sustava i prostornog uređenja, i to:

* poslove pripreme, proučavanja i vrednovanja prijedloga programa i projekata u području gospodarstva, poljoprivrede i turizma te projekata koji se kandidiraju za korištenje sredstava izvanproračunskih izvora financiranja,
* poslove pripreme i izvođenja aktivnosti promidžbe razvojnih potencijala i razvojnih projekata Grada usmjerenih privlačenju i poticanju ulaganja u te projekte, te uspostavljanja kontakata s institucijama i osobama zainteresiranim za ulaganja,
* davanje pomoći i podrške pri izgradnji poslovnih zona, inkubatora i ostalih poslovnih potpornih institucija,
* sudjelovanje u ostvarivanju uvjeta za korištenje nekretnina u vlasništvu Grada u funkciji razvojnih programa,
* organiziranje provedbe programa kreditnih linija za poticanje poduzetništva,
* obavlja poslove iz područja razvoja gospodarstva i poduzetništva kroz izradu prijedloga strateških dokumenata,
* sudjeluje u organizaciji gospodarskih i turističkih manifestacija,
* poticanje i promocija gospodarskih i turističkih potencijala,
* predlaganje i provođenje aktivnosti za razvoj turističke djelatnosti te koordiniranje aktivnosti svih dionika iz područja turizma na razini Grada kroz suradnju s Turističkom zajednicom Grada Novske,
* rješavanje u upravnim stvarima u prvom stupnju sukladno posebnim propisima,
* provođenje aktivnosti i poslovne suradnje s gradovima partnerima Grada i s ostalim međunarodnim subjektima,
* vođenje baze podataka o projektima na području Grada,
* predlaganje, suradnja i koordiniranje pripreme i provedbe projekata sufinanciranih iz fondova te državnih tijela,
* izradu prijedloga općih i pojedinačnih akata te stručnih prijedloga za provedbu razvojnih mjera gospodarske i poljoprivredne politike na razini Grada,
* predlaganje i provođenje mjera institucijske potpore u poljoprivrednoj proizvodnji, poticanje interesnog povezivanja poljoprivrednika te pružanje stručne pomoći proizvođačima, pogotovo obiteljskim poljoprivrednim gospodarstvima,
* suradnju s državnim i drugim tijelima te pravnim osobama nadležnim za poslove iz nadležnosti Upravnog odjela,
* izrađuje prijedloge i provodi programe gradnje i održavanja objekata i uređaja komunalne infrastrukture, te rješava o drugim pravima i obvezama građana iz područja komunalnog gospodarstva u skladu s nadležnostima odjela,
* planiranje ravnomjernog razvoja i izgradnje građevina, pripadajućih objekata i uređenja komunalne infrastrukture u naseljima,
* izradu općih i pojedinačnih akata o komunalnom redu, vođenje upravnog postupka i rješavanje u prvom stupnju o komunalnom redu, te izvršavanje donesenih rješenja,
* vođenje upravnog postupka i rješavanje u prvom stupnju o obvezi plaćanja komunalnog doprinosa, komunalne naknade i druge naknade, kao i vođenje ovršnih postupaka, u skladu sa zakonom o komunalnom gospodarstvu,
* izdaje odobrenja za korištenje javnih površina,
* koordinacije komunalnih trgovačkih društava u vlasništvu grada,
* zaprimanje prijava građana i službenih osoba o oštećenjima i kvarovima komunalne infrastrukture,
* izrada prijedloga i provođenje drugih akata iz područja komunalnog gospodarstva,
* utvrđivanje i provođenje mjera za ostvarivanje i provedbu dokumenata prostornog uređenja,
* održavanje i razvoj geografsko-informacijskog sustava Grada,
* izrada izvješća o stanju u prostoru i praćenje njegove provedbe,
* donosi rješenja o naknadi za zadržavanje nezakonito izgrađenih zgrada,
* poslovi vezani uz postupak i izradu dokumenata prostornog uređenja, te javnu raspravu,
* daje mišljenja, suglasnosti ili posebne uvjete u postupcima izdavanja dozvola koje nadležna tijela i druge fizičke osobe zatraže od Grada,
* provođenje i drugih zakona, odluka i drugih propisa iz područja prostornog uređenja,
* planiranje razvoja, izgradnju, rekonstrukciju i održavanje objekata u vlasništvu Grada,
* poslove na investicijama i investicijskom održavanju: definiranje projektnih zadataka, izrada prijedloga troškovnika, praćenje izrade projektne dokumentacije, rješavanje imovinsko-pravnih odnosa, ishođenje akata temeljem kojih se može graditi, pripreme oko raspisivanja i provođenja natječaja,
* nadzor gradskih kapitalnih i drugih projekata,
* izrada troškovnika za manje složene sanacije i rekonstrukcije objekata komunalne infrastrukture i ostalih objekata u vlasništvu grada te stambenih zgrada u suvlasništvu,
* suradnja s izvođačima radova i sudjelovanje u tehničkim pregledima te pripremanje, organiziranje i praćenje provedbe mjera zaštite i unapređenja prirodnog okoliša,
* koordinacija u izradi i donošenju planova i procjena zaštite i spašavanja građana i imovine na području Grada,
* sve druge poslove vezane uz obveze Grada u zaštiti i spašavanju koje proizlaze iz zakona i drugih podzakonskih akata,
* predlaganje programa zaštite okoliša u slučajevima onečišćenja okoliša lokalnih razmjera,
* koordinira izradom Plan gospodarenja otpadom i njegovih izmjena, te praćenjem provedbe ovog Plana,
* predlaže i provodi odluke i druge akata iz područja gospodarenja otpadom i zaštite okoliša,
* obrada prijava šteta od elementarnih nepogoda,
* izradu prijedloga akata i vođenje postupka za dodjelu koncesija, upis u registar, praćenje izvršavanja koncesijskih ugovora i izrada propisanih izvješća,
* izrada prijedloga općeg akta o upravljanju nekretninama u vlasništvu Grada,
* izradu prijedloga općih i pojedinačnih akata o zakupu i prodaji poslovnog prostora u vlasništvu Grada Novske, te provođenje natječajnih postupaka za prodaju i zakup, vođenje evidencije o poslovnim prostorima u zakupu i korištenju,
* postupci gospodarenja nekretninama u vlasništvu Grada: prodaja ili kupnja, zamjena, zakup, dioba suvlasništva, osnivanje služnosti, prava građenja, založnog prava i dr.,
* izrada prijedloga općih akata o dodjeli stanova u najam, provođenje natječajnog postupka, izrada prijedloga ugovora o najmu, vođenje evidencije o stanovima i praćenje izvršenja sklopljenih ugovora,
* suradnja s upraviteljima stambenih zgrada,
* izrada prijedloga općeg akta i provedba natječajnih postupaka za korištenje javnih površina,
* donošenje rješenja o korištenju javnih površina u prvom stupnju i izvršenje istih,
* provedba postupaka bagatelne nabave za nabavu roba, usluga i radova iz područja upravnog odjela
* i druge poslove koji mu se stave u nadležnost sukladno zakonu i općim aktima Grada.

 Za ostvarenje programa Upravnog odjela, Proračunom Grada Novske za 2018. godinu planirana su sredstva u iznosu od 37.484.829,00 kn, od čega je 22.340.704,00 kn iz proračunskih prihoda, dok je 15.144.125,00 kn iz vanjskih izvora financiranja (pomoći i donacije). Projekcije za 2019. godinu planirane su u iznosu 34.024.435,00 kn, dok je projekcija za 2020. godinu 36.473.536,00 kn.

**Tablica broj 2: Prikaz programa Upravnog odjela za gospodarstvo, poljoprivredu, komunalni sustav i prostorno uređenje**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2018.** | **Naziv programa** | **Iznos** |
| 1. | 1001 | Javna uprava i administracija | 1.645.469,00 |
| 2. | 1002 | Upravljanje imovinom | 1.264.210,00 |
| 3. | 1003 | Projektiranje i građenje objekata u vlasništvu Grada | 6.808.250,00 |
| 4. | 1004 | Održavanje objekata i uređaja komunalne infrastrukture | 3.650.000,00 |
| 5. | 1005 | Projektiranje i građenje objekata i uređaja komunalne infrastrukture | 17.340.200,00 |
| 6. | 1006 | Zaštita okoliša | 1.155.000,00 |
| 7. | 1007 | Zdravstvo | 281.700,00 |
| 8. | 1008 | Organiziranje i provođenje zaštite i spašavanja | 1.431.000,00 |
| 9. | 1009 | Prostorno uređenje i unapređenje stanovanja | 445.000,00 |
| 10. | 1010 | Gospodarstvo | 2.660.000,00 |
| 11. | 1019 | Poticanje razvoja turizma | 804.000,00 |
|  | **11 programa** | **Ukupno** | **37.484.829,00** |

 U obrazloženju pojedinih programa dan je prikaz pravnog temelja na kojem je program zasnovan, cilj programa, te su pobrojane aktivnosti, tekući i kapitalni projekti koje program sadrži.

**4.1. Program 1001 JAVNA UPRAVA I ADMINISTRACIJA – 1.645.469,00 kn**

**Pravni temelj:**

 Zakon o lokalnoj i područnoj (regionalnoj) samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za gospodarstvo, poljoprivredu, komunalni sustav i prostorno uređenje.

**Cilj programa:**

 Osigurati uvjete za redovno funkcioniranje Upravnog odjela na provođenju i realizaciji planiranih aktivnosti i tekućih projekata. Osigurati sredstva za nabavu potrebne opreme i literature nužne za rad upravnog odjela, te održavanje spomenute opreme (hardware i software), stručno usavršavanje zaposlenika, plaćanje članarina, objave natječaja, intelektualne usluge i sl.

**Program obuhvaća sljedeće aktivnosti i projekte**:

**4.1.1. Aktivnost 1001 A100001 Rashodi za zaposlene - 1.235.069,00 kn**

 Kroz ovu aktivnost planiraju se sredstva za redovan i prekovremeni rad, jubilarne nagrade, bonuse za uspješan rad i doprinose na plaću deset službenika Upravnog odjela za gospodarstvo, poljoprivredu, komunalni sustav i prostorno uređenje.

**4.1.2. Aktivnost 1001 A100002 Materijalno – financijski rashodi - 342.200,00 kn**

 Rashodi planirani kroz ovu aktivnost odnose se na troškove redovnog poslovanja – stručno usavršavanje zaposlenika, službena putovanja, nabavu stručne literature i časopisa, sitni inventar, ugovore o djelu, intelektualne usluge, objave natječaja, održavanje servera, mreže i računala, održavanje programske podrške, članarina LAG-u, plaćanje priključka članovima HVIDRA-e i ostali nespomenuti troškovi.

**4.1.3. Tekući projekt 1001 T100003 Nabava opreme - 68.200,00 kn**

 Kroz ovaj tekući projekt planirana je nabava informatičke opreme, zamjena dotrajalih računala i prateće opreme. Pored navedenog, predviđena je zamjena dotrajalog uredskog namještaja, te kupnja uređaja, strojeva i opreme za ostale namjene.

**4.2. Program 1002 UPRAVLJANJE IMOVINOM - 1.264.210,00 kn**

**Pravni temelj:**

 Zakon o vlasništvu i drugim stvarnim pravima, drugi podzakonski propisi koji proizlaze iz ovog zakona, te Odluke predstavničkog tijela Grada Novske.

**Cilj programa:**

 Upravljanje i briga o imovini Grada Novske koju čine zgrade, stanovi, poslovni prostori, zemljišta, sportski objekti, obrazovne ustanove, kulturni objekti i spomenici kulture, javne površine, groblja i mrtvačnice, komunalna infrastruktura, trgovačka društva i ustanove. Nastojanje da se poput dobrog gospodara zadrži sadašnja vrijednost nekretnina u vlasništvu Grada te ako je moguće i poveća, postupno smanji troškove vezane uz njihovo održavanje (npr. primjena obnovljivih izvora energije), te provode mjere kojima se povećava sigurnost korisnika.

**Program obuhvaća sljedeće aktivnosti, tekuće i kapitalne projekte**:

**4.2.1. Aktivnost 1002 A100001 Režijski troškovi objekata – 790.000,00 kn**

 Rashodi planirani kroz ovu aktivnost odnose se na režijske troškove (energenti) u iznosu od 600.000,00 kn i komunalne usluge (opskrba vodom, odvoz smeća) u iznosu od 190.000,00 kn.

**4.2.2. Kapitalni projekt 1002 K100002 Nabava opreme – 68.210,00 kn**

 Ovaj kapitalni projekt odnosi se na nabavu vatrogasnog navalnog vozila, nabavljenog krajem 2010. godine. Grad Novska sudjeluje u nabavi ovog vozila s udjelom od 45%, što iznosi 1.668.209,87 kn, te od 2011. godine uplaćuje po 200.000,00 kn svake godine. 2018. godine dospijeva zadnja rata u iznosu od 68.210,00 kn.

**4.2.3. Tekući projekt 1002 T100005 Održavanje zgrade Gradske vijećnice – 30.000,00 kn**

 Ovim tekućim projektom predviđena su sredstva za troškove redovitog održavanja Gradske vijećnice i za troškove održavanja i redovitog ispitivanja dizala.

**4.2.4. Tekući projekt 1002 T100006 Održavanje stanova u vlasništvu Grada -130.000,00 kn**

 Ovaj projekt odnosi se na troškove redovitog i izvanrednog održavanja stanova u vlasništvu Grada te atomskog skloništa ispod stambenog objekta na Trgu Đure Szabe 7 u Novskoj, te troškove zajedničke pričuve za stanove u vlasništvu Grada. Grad Novska u svome vlasništvu trenutno posjeduje 14 stanova, 5 kuća i 28 poslovnih prostora u različitim oblicima najma.

**4.2.5. Tekući projekt 1002 T100007 Održavanja športskih objekata – 45.000,00 kn**

 Ovim projektom planiraju se sredstva za materijal potreban za održavanje kuglane, sredstva za održavanje ostalih sportskih objekata i sredstva za uređenje svlačionica u Rajiću.

**4.2.6. Tekući projekt 1002 T100008 Održavanje domova i ostalih objekata u vlasništvu Grada – 201.000,00 kn**

 Ovim projektom planiraju se sredstva potrebna za redovito održavanje društvenih domova, te zakup zemljišta na kojem je postavljen reklamni pano ispred izlaska s autoceste.

**4.3. Program 1003 PROJEKTIRANJE I GRAĐENJE OBJEKATA U VLASNIŠTVU GRADA - 6.808.250,00 kn**

**Pravni temelj:**

 Zakon o lokalnoj i područnoj (regionalnoj) samoupravi u dijelu koji govori o uređenju naselja i stanovanja (članak 19.).

**Cilj programa:**

 Izgradnja novih objekata u vlasništvu Grada Novske, koji se grade u cijelosti tijekom proračunske godine ili u fazama kroz više proračunskih godina, ovisno o vrijednosti projekata. Pored izgradnje, ovaj program planira troškove izrade projektne dokumentacije nužne za izgradnju ili rekonstrukciju spomenutih objekata.

**Program obuhvaća sljedeće kapitalne projekte**:

**4.3.1. Kapitalni projekt 1003 K100004 Uređenje dječjih igrališta – 80.000,00 kn**

 Ovim kapitalnim projektom nastavlja se izgradnja dječjih igrališta na području Grada Novske.

**4.3.2. Kapitalni projekt 1003 K100005 Izrada projektne dokumentacije – 100.000,00 kn**

 Ovim kapitalnim projektom osiguravaju se sredstva nužna za izradu projektne dokumentacije za eventualne projekte koji se pojave tijekom godine, a nisu bili planirani kroz pojedine stavke.

**4.3.3. Kapitalni projekt 1003 K100006 Izgradnja dječjeg vrtića – 4.150.000,00 kn**

 Ovim projektom u 2018. godini osiguravaju se sredstva za projektiranje i izgradnju novog dječjeg vrtića u gradskom kvartu Uklade u Novskoj. Financiranje izgradnje se planira iz općih prihoda i primitaka i viška prihoda te kapitalnih potpora iz državnog i županijskog proračuna. Završetak izgradnje se planira početkom jeseni 2018. godine.

**4.3.4. Kapitalni projekt 1003 K100007 Klaster kulture na temeljima kulturne baštine povijesne jezgre Novske – 1.758.250,00 kn**

Ovim projektom se osiguravaju sredstva potrebna za izradu projektne dokumentacije nužne kod obnove starog hotela Knopp u Novskoj. Projekt se planira financirati iz općih prihoda i primitaka u iznosu od 359.925,00 kn (provedba projekta i sufinanciranje izrade projektne dokumentacije) i kapitalne potpore iz državnog proračuna u iznosu od 1.398.325,00 kn (sufinanciranje projektne dokumentacije). Ovaj projekt je prijavljen na sufinanciranje iz Europskog fonda za regionalni razvoj u veljači 2016. godine pod nazivom „Klaster kulture na temeljima kulturne baštine povijesne jezgre Novske“ i pozitivno je ocijenjen u dosad provedenih četiri faza odabira.

**4.3.5. Kapitalni projekt 1003 K100008 Dom za starije osobe – 720.000,00 kn**

 Ovim projektom se planiraju sredstva za projektiranje Doma za starije osobe, koji se planira izgraditi u zgradi u kojoj trenutno poslovanje obavljaju tvrtke Novokom d.o.o. i Vodovod Novska d.o.o. Sredstva se planiraju iz vlastitih prihoda proračuna (višak prihoda) u iznosu od 79.200,00 kn te iz kapitalnih potpora iz državnog proračuna u iznosu od 640.800,00 kn (projekt prijavljen za financiranje na Ministarstvo regionalnog razvoja i fondova Europske unije).

**4.4. Program 1004 ODRŽAVANJE OBJEKATA I UREĐAJA KOMUNALNE INFRASTRUKTURE – 3.650.000,00 kn**

**Pravni temelj:**

 Održavanje objekata i uređaja komunalne infrastrukture temelji se na Zakonu o komunalnom gospodarstvu, a sredstva se raspoređuju temeljem Programa održavanja objekata i uređaja komunalne infrastrukture.

**Cilj programa:**

 Ovim programom se planiraju sredstva za redovito održavanje javnih površina, održavanje nerazvrstanih cesta, održavanje javne rasvjete, zimsku službu i trošak električne energije za javnu rasvjetu.

**Program obuhvaća sljedeće aktivnosti**:

**4.4.1. Aktivnost 1004 A100001 Održavanje javnih površina – 1.300.000,00 kn**

 Kroz ovu aktivnost se osiguravaju financijska sredstava za održavanje javnih površina. Održavanje javnih površina obuhvaća radove košnje trave, sjetvu trave, sjetvu i zalijevanje cvijeća, sakupljanje otpadaka, pražnjenje koševa, čišćenje prometnih i pješačkih površina, montaža i demontaža bine i dr.

**4.4.2. Aktivnost 1004 A100002 Održavanje nerazvrstanih cesta – 1.000.000,00 kn**

 Ova aktivnost obuhvaća održavanje nerazvrstanih cesta koje sukladno Zakonu o cestama pripadaju jedinicama lokalne samouprave. Tako se na području Grada iz ove aktivnosti održava 61 ulica ukupne dužine od 37,5 kilometara i 51 nerazvrstana cesta u prigradskim naseljima ukupne dužine 33,7 kilometara. Održavanje nerazvrstanih cesta obuhvaća radove izrade kamene podloge, saniranje rupa i neravnina na makadamskim cestama, krpanje udarnih rupa, ugradnja i valjanje asfaltne mase, ugradnja rubnjaka, čišćenje odvodnih jaraka, izrada propusta ispod ceste, razni betonski radovi, postava prometnih znakova, postava slivničkih rešetki, popravak pješačkih staza i dr.

**4.4.3. Aktivnost 1004 A100003 Održavanje javne rasvjete – 250.000,00 kn**

 Ova aktivnost se odnosi na redovno održavanje postojeće javne rasvjete, te podrazumjeva radove kao što su izmjena pregorenih žarulja, popravak ili zamjena svjetlećih tijela (lampi) koje nisu u funkciji, ispravljanje kvarova u sustavu rasvjete i sl.

**4.4.4. Aktivnost 1004 A100004 Zimska služba – 450.000,00 kn**

 Ovom aktivnošću osiguravaju se financijska sredstva za rashode čišćenja snijega s nerazvrstanih cesta i pješačkih površina Grada Novske, raljenjem i/ili posipanjem soli, pomoću strojeva ili ručno. Troškovi ove aktivnosti povezani su s vremenskim uvjetima te se događa da planirani iznos mora biti tijekom godine smanjen ili povećan.

**4.4.5. Aktivnost 1004 A100005 Potrošnja električne energije za javnu rasvjetu – 650.000,00 kn**

 Ovom aktivnošću planiraju se sredstva potrebna za troškove električne energije javne rasvjete. Ovaj trošak se planira temeljem stvarnih troškova iz prethodnih godina.

**4.5. Program 1005 PROJEKTIRANJE I GRAĐENJE OBJEKATA I UREĐAJA KOMUNALNE INFRASTRUKTURE – 17.340.200,00 kn**

**Pravni temelj:**

 Zakon o komunalnom gospodarstvu, Zakon o grobljima i Zakon o cestama.

**Cilj programa:**

 Program obuhvaća rješavanje imovinsko-pravnih odnosa na zemljištu, izradu projektne dokumentacije, te građenje komunalne infrastrukture. Realizacijom programa postiže se proširenje komunalne infrastrukture (prometnice, vodovod, kanalizacija, industrijski kolosijek, groblja i dr.) uz zadržavanje, odnosno unapređenje postojeće komunalne infrastrukture na području Grada Novske.

**Program obuhvaća sljedeće kapitalne projekte**:

**4.5.1. Kapitalni projekt 1005 K100005 Izgradnja nogostupa – 100.000,00 kn**

Ovim projektom planiraju se sredstva za izradu projektne dokumentacije nužne za izgradnju nogostupa na području Grada Novske.

**4.5.2. Kapitalni projekt 1005 K100006 Projektiranja komunalne infrastrukture – 50.000,00 kn**

 Ovim kapitalnim projektom osiguravaju se rashodi za projektiranja vezana uz prometnice, a koja nisu izdvojena u zasebne kapitalne projekte, te čiji trošak u ovom trenutku nije izvjestan.

**4.5.3. Kapitalni projekt 1005 K1000012 Održavanje groblja – 167.700,00 kn**

 Ovaj kapitalni projekt obuhvaća prijevoz pokojnika, održavanje mrtvačnica i uređenje groblja.

Stupanjem na snagu Zakona o pogrebničkoj djelatnosti („Narodne novine“, broj 36/15) prijevoz pokojnika je brisan iz komunalnih djelatnosti. Člancima 8. i 9. istog Zakona poslovi preuzimanja i prijevoza umrle osobe ili posmrtnih ostataka za koje nije moguće utvrditi uzrok smrti bez obdukcije do nadležne patologije ili sudske medicine, u nadležnosti su jedinica lokalne samouprave, te su za tu namjenu osigurana sredstva kroz stavku prijevoz pokojnika. Održavanje mrtvačnica podrazumijeva tekuće održavanje u smislu sitnih popravaka i sl., dok održavanje groblja podrazumijeva košnju trave na grobljima, sadnju ukrasnog zelenila, izgradnju staza i sl.

**4.5.4. Kapitalni projekt 1005 K100014 Mrtvačnica u Voćarici – 730.000,00 kn**

 Budući da se mrtvačnicu u Voćarici planira izgraditi iz vlastitih sredstava (višak prihoda), te će se gradnja odvijati u fazama, ovim projektom se osigurava 30.000,00 kn za novelaciju projektne dokumentacije i ostatak od 700.000,00 kn za izgradnju zgrade mrtvačnice u 2018. godini.

**4.5.5. Kapitalni projekt 1005 K1000015 Poduzetnička zona Novska – 6.000.000,00 kn**

Ovim projektom planira se izgradnja industrijskog kolosijeka u dužini cca 900 m u Poduzetničkoj zoni Novska. Financiranje se planira u iznosu 5.500.000,00 kn iz kapitalnih potpora iz državnog proračuna, za što je projekt prijavljen na natječaj *Razvoj infrastrukture poduzetničkih zona* Ministarstva gospodarstva, poduzetništva i obrta, dok se preostali dio potrebnih sredstava za provedbu kapitalnog projekta planira iz prihoda za posebne namjene i viška prihoda.

**4.5.6. Kapitalni projekt 1005 K1000016 Izgradnja kanalizacije – 280.000,00 kn**

Ovim projektom se iz viška prihoda planira financirati rješavanje imovinsko- pravnih odnosa u iznosu od 30.000,00 kn, te izrada projektne dokumentacije u iznosu 250.000,00 kn, a vezano uz izgradnju kanalizacije u naseljima Rajić i Borovac.

**4.5.7. Kapitalni projekt 1005 K1000021 Uređenje parkirališta na Trgu dr. Franje Tuđmana – 311.000,00 kn**

 Ovim projektom se iz viška prihoda osiguravaju sredstva u proračunu za izradu projekta i rješavanje imovinsko-pravnih odnosa u sklopu projekta izgradnje parkirališta i spojne ceste prema gradskoj tržnici. Radi se o prostoru iza zgrade Borova i knjižare gdje se sada nalaze garaže. Ovaj prostor se namjerava urediti na način da se isprojektiraju parkirna mjesta, te se izgradi spojna cesta na slijepu cestu između sadašnjeg Konzuma i gradske tržnice.

**4.5.8. Kapitalni projekt 1005 K1000025 Mrtvačnica Brestača – 100.000,00 kn**

Kapitalnim projektom mrtvačnice u Brestači iz viška prihoda osiguravaju se financijska sredstva za izradu izvedbenog projekta.

**4.5.9. Kapitalni projekt 1005 K100026 Aglomeracija Novska – 210.000,00 kn**

 Ovim projektom se iz viška prihoda osiguravaju sredstva za rješavanje imovinsko-pravnih odnosa u sklopu projekta aglomeracije Novska.

**4.5.10. Kapitalni projekt 1005 K1000028 Rekonstrukcija nerazvrstane ceste u Staroj Subockoj – 5.255.000,00 kn**

 Kroz ovaj projekt osiguravaju se sredstva za rekonstrukciju nerazvrstane ceste u Staroj Subockoj u dužini cca 1.900 m. Radi se o cesti koja se pruža uz kanal Subocka i prolazi ispred mjesnog groblja u Staroj Subockoj.

Projekt je kandidiran na Mjeru 7.2. Programa ruralnog razvoja te je za provedbu predmetnog projekta planiran iznos od 5.155.000,00 kn iz sredstava Europskog fonda za ruralni razvoj, dok je iz gradskog proračuna osigurano 100.000,00 kn za dio neprihvatljivih troškova. Obrada zahtjeva za sufinanciranje je u završnoj fazi, te se uskoro očekuje potpis ugovora o financiranju i realizacija projekta.

**4.5.11. Kapitalni projekt 1005 K1000029 Rekonstrukcija županijske ceste u Bročicama – 3.000.000,00 kn**

Ovim kapitalnim projektom osigurava se udio Grada Novske u rekonstrukciji županijske ceste kroz naselje Bročice, a vezano uz radove koje se planira izvršiti tijekom 2018. godine. Grad Novska je partner u ovom projektu sa Županijskom upravom za ceste Sisačko-moslavačke županije. Sufinanciranje se provodi u jednakim omjerima.

**4.5.12. Kapitalni projekt 1005 K1000033 Nogostup Novska – Bročice – 102.000,00 kn**

Ovim projektom se iz viška prihoda osiguravaju sredstva za projektiranje nogostupa kroz naselje Bročice, u dužini od cca. 2.800 metara kroz Ulicu svetog Mihovila. Za ovo projektiranje proveden je natječaj izabrana tvrtka za izradu projekta.

**4.5.13. Kapitalni projekt 1005 1000034 Nogostup Brestača – Nova Subocka – 164.500,00 kn**

Ovim projektom osiguravaju se sredstva za izradu projektne dokumentacije za nogostup u naseljima Brestača i Nova Subocka, uz županijsku cestu. Za ovo projektiranje proveden je natječaj i izabrana tvrtka za izradu projekta.

**4.5.14. Kapitalni projekt 1005 1000035 Kanalizacija Brestača – Nova Subocka – 400.000,00 kn**

Ovim projektom planira se završetak izgradnje sustava otpadnih voda u naseljima Brestača i Nova Subocka. Projekt se financira iz sredstava Hrvatskih voda i sredstava Grada Novske u omjeru 80 % : 20 %. Budući da u trenutku donošenja proračuna nemamo informaciju s kojim iznosom Hrvatske vode planiraju sudjelovati u ovom projektu u 2018. godini, u proračunu Grada Novske se iz viška prihoda za ovu namjenu osigurava iznos u visini 400.000,00 kn. Ukoliko se tijekom godine pokaže potreba za osiguranjem većeg iznosa, on će biti osiguran rebalansom proračuna.

**4.5.15. Kapitalni projekt 1005 K1000037 Rekonstrukcija Ribičke ulice u Bročicama – 400.000,00 kn**

Ovim projektom se planira rekonstrukcija neasfaltiranog dijela Ribičke ulice u naselju Bročice. Radi se o dijelu ulice koji se pruža od pogona trgovačkog društva koji obavlja gospodarsku djelatnost na tom području kroz šumu do državne ceste D47, u dužini od cca 550 metara. Financiranje se planira iz donacije trgovačkog društva izvan javnog sektora u iznosu od 200.000,00 kn i iz viška prihoda u iznosu 200.000,00 kn. Predmetna prometnica će biti asfaltirana i na taj način će biti znatno rasterećena Ulica svetog Mihovila u Bročicama od teretnog prometa.

**4.5.16. Kapitalni projekt 1005 K1000038 Kružni tok na križanju Osječke, Zagrebačke i Ulice kralja Tomislava u Novskoj – 70.000,00 kn**

Ovim projektom se iz viška prihoda planiraju sredstva za projektiranje kružnog toka na križanju Osječke, Zagrebačke i Ulice kralja Tomislava u Novskoj čime započinju aktivnosti na realizaciji ovog kapitalnog projekta.

**4.6. Program 1006 ZAŠTITA OKOLIŠA – 1.155.000,00 kn**

**Pravni temelj:**

Ovaj program se temelji na Zakonu o zaštiti okoliša, Zakonu o zaštiti prirode, Zakonu o održivom gospodarenju otpadom i drugim podzakonskim propisima koji uređuju područje zaštite okoliša.

**Cilj programa:**

 Program obuhvaća aktivnosti i kapitalne projekte vezane uz sprečavanje ili smanjenje štetnog djelovanja otpada na ljudsko zdravlje i okoliš u cilju zaštite čovjekova zdravlja i okoliša.

**Program obuhvaća sljedeće aktivnosti i kapitalne projekte**:

**4.6.1. Aktivnost 1006 A100002 Selektiranje komunalnog otpada – 55.000,00 kn**

 Ovom aktivnošću planiraju se iz općih prihoda i primitaka, financijska sredstva za podmirenje troška odvoza korisnog otpada sa zelenih otokas područja Grada Novske u koje građani odlažu PET i ALU ambalažu, staklo, papir i kartonsku ambalažu.

**4.6.2. Kapitalni projekt 1006 K100001 Sanacija deponije Kurjakana – 1.100.000,00 kn**

 Ovim kapitalnim projektom planira se provedba četvrte etape sanacije deponije komunalnog otpada „Kurjakana“. Provedbom četvrte etape izgradila bi se, pored dvije već završene kazete za odlaganje komunalnog otpada i treća, čime bi se znatno produžilo razdoblje u kojem bi mogli odlagati otpad na odlagalište „Kurjakana“ (cca 5-6 god.), te bi se time premostio period do izgradnje regionalnog odlagališta otpada.

Za financiranje četvrte faze planiraju se zatražiti sredstva Fonda za zaštitu okoliša i energetsku učinkovitost u iznosu od 1.000.000,00 kn. Grad Novska će sufinancirati ovaj projekt s iznosom od 100.000,00 kn iz viška prihoda.

**4.7. Program 1007 ZDRAVSTVO – 281.700,00 kn**

**Pravni temelj:**

 Zakon o zaštiti pučanstva od zaraznih bolesti i Zakon o veterinarstvu, u dijelu koji obvezuje jedinice lokalne samouprave u provedbi mjera deratizacije, dezinsekcije i usluga higijeničarske službe.

**Cilj programa:**

 Provođenje aktivnosti vezanih uz zaštitu pučanstva od zaraznih bolesti putem redovitih godišnjih mjera deratizacije javnih površina, domaćinstava i deponija, kao i redovitog lavricidnog i adultativnog tretiranja komaraca u kritičnom periodu godine, tijekom mjeseca lipnja i srpnja.

**Program obuhvaća sljedeće tekuće projekte**:

**4.7.1. Tekući projekt 1007 T100001 Sanitarna zaštita – 261.700,00 kn**

 U 2018. godini planira se provođenje proljetne i jesenske *deratizacije* na području Grada i prigradskih naselja, a obuhvatit će stambene objekte, dvorišta i gospodarske zgrade, stambene jedinice i zajedničke dijelove u stambenim zgradama, poslovne objekte, javno-prometne i zelene površine i divlja odlagališta otpada, napuštene stambene objekte i glavne kanalizacijske kolektore. Planirana vrijednost za provedbu deratizacije u prijedlogu proračuna iznosi 90.000,00 kn.

 U 2018. godini planira se provođenje *dezinsekcije* na području grada Novske i u prigradskim naseljima s ukupno tri tretmana na ukupno 300 ha vodenih i drugih površina na kojima se razmnožavaju komarci, svaki u razmaku od 15 do 25 dana, ovisno o vremenskim pogodnostima. Planirana vrijednost ove aktivnosti u prijedlogu proračuna iznosi 86.700,00 kn.

 U 2018. godini planira se za osigurana sredstva u iznosu od 85.000,00 kn provesti akcije *higijeničarske službe* u hvatanju pasa s javnih površina koji se kreću bez nadzora, kao i mačaka i ostalih lešina.

**4.7.2. Tekući projekt 1007 T100002 Veterinarske usluge – 20.000,00 kn**

Ovim programom se subvencionira ispitivanje na trihinelu, te se na taj način potiču mjere vezane uz sprečavanje zaraze ljudi trihinelom na području Grada Novske.

**4.8. Program 1008 ORGANIZIRANJE I PROVOĐENJE ZAŠTITE I SPAŠAVANJA – 1.431.000,00 kn**

**Pravni temelj:**

Temelji se na Zakonu o vatrogastvu, Zakonu o zaštiti od požara, Zakonu o Hrvatskoj gorskoj službi spašavanja i Zakonu o sustavu civilne zaštite te drugim podzakonskim propisima.

**Cilj programa:**

 Provođenje aktivnosti u području zaštite od požara i zaštite i spašavanja u slučaju elementarne nepogode (potres, poplava i sl.), te svim drugim ugrozama po ljudski život širih razmjera. Programom se planira i unapređenje sustava zaštite.

**Program obuhvaća sljedeće aktivnosti i tekuće projekte**:

**4.8.1. Aktivnost 1008 A100001 Sufinanciranje rada Vatrogasne zajednice Grada Novske – 1.381.000,00 kn**

 Ova aktivnost obuhvaća sufinanciranje rada Vatrogasne zajednice Grada Novske, i to:

* dnevnice za vatrogasne intervencije u iznosu od 10.000,00 kn,
* tekuće donacije u iznosu od 1.216.000,00 kn za financiranje redovne djelatnosti deset Dobrovoljnih vatrogasnih društava i Vatrogasne zajednice, te rashode za pet zaposlenih osoba u DVD-u Novska, njihove materijalno–financijske rashode i rashode za nabavu i popunu opreme, za troškove osiguranja i registracije vatrogasnih vozila te za ostale režijske troškove svih vatrogasnih društava na području Grada Novske,
* otplata anuiteta u iznosu od 120.000,00 kn za podmirenje troškova otplate anuiteta kaska za četiri kombi vozila,
* vatrogasna natjecanja i manifestacije u iznosu od 35.000,00 kn za podmirenje troškova vatrogasnih natjecanja.

**4.8.2. Tekući projekt 1008 T100001 Oprema za civilnu zaštitu – 20.000,00 kn**

Sukladno Zakonu o sustavu civilne zaštite i drugoj zakonskoj regulativi osiguravaju se sredstva u iznosu od 20.000,00 kn za nabavu opreme za spašavanje.

**4.8.3. Tekući projekt 1008 T100002 Sufinanciranje rada HGSS Stanica Novska – 30.000,00 kn**

 Ovim projektom planiraju se sredstva za redovnu djelatnost rada HGSS Stanice Novska. Sredstva se planiraju utrošiti za podmirenje troškova otplate kredita za nabavu terenskog vozila, troškove goriva, nabave opreme i druge redovne troškove.

**4.9. Program 1009 PROSTORNO UREĐENJE I UNAPREĐENJE STANOVANJA – 445.000,00 kn**

**Pravni temelj:**

Zakon o prostornom uređenju, Zakon o gradnji, Zakonu o državnoj izmjeri i katastru nekretnina i drugi podzakonski akti koji uređuju ovo područje.

**Cilj programa:**

 Provedba aktivnosti kojima se stvaraju preduvjeti za kvalitetnije upravljanje i gospodarenje prostorom Grada Novske kroz implementaciju donesenih prostorno-planskih dokumenata u prijašnjem razdoblju, a sve u cilju kvalitetnijeg gospodarenja prostorom i boljeg urbanističkog razvoja i uređenja gradskog prostora.

**Program obuhvaća sljedeće aktivnosti i kapitalne projekte**:

**4.9.1. Aktivnost 1009 A100001 Geodetsko-katastarske usluge – 270.000,00**

 Ovom aktivnošću planira se iz općih prihoda i primitaka osigurati sredstva za geodetsko-katastarske usluge (izdavanje katastarskih podataka, parcelacijski elaborati i sl.) i katastarsku izmjeru i tehničku reambulaciju u ukupnom iznosu od 70.000,00 kn. Iz viška prihoda osigurava se 200.000,00 kn za izradu geodetskih elaborata temeljem Zakona o cestama. Ovim elaboratima se usklađuje katastarska i zemljišno-knjižna evidencija na nerazvrstanim cestama i ujedno se rješava pitanje vlasništva (Grad Novska postaje vlasnik temeljem zakona što je bitno za projekt aglomeracije).

**4.9.2. Aktivnost 1009 A100002 Geografsko-informacijski sustav – 75.000,00 kn**

 Ovom aktivnošću planira se iz općih prihoda i primitaka održavanje računalne baze GIS-a Grada Novske. Predviđeno je da se iz ovih sredstava dva puta godišnje ažuriraju podaci temeljem grafičke i knjižne baze Državne geodetske uprave, kao i ažuriranje drugih podataka i nadogradnju postojećih.

**4.9.3. Kapitalni projekt 1009 K100001 Prostorno-planska dokumentacija – 100.000,00 kn**

 Ovim kapitalnim projektom planira se izrada izmjena i dopuna prostorno–planske dokumentacije (PPUG Grada Novska i UPU Novska). Iz prihoda za posebne namjene planira se financirati 50.000,00 kn troška izrade, a iz donacije (INA) preostalih 50.000,00 kn. Izmjenama i dopunama prostorno-planske dokumentacije stvaraju se preduvjeti za učinkovito upravljanje prostorom, te omogućuje gradnja novih stambenih infrastrukturnih i proizvodnih građevina (proširenjem zona), što će svakako rezultirati novim radnim mjestima i doprinijeti poboljšanju životnih uvjeta na području Grada Novska.

**4.10. Program 1010 GOSPODARSTVO – 2.660.000,00 kn**

**Pravni temelj**:

Zakon o lokalnoj i područnoj (regionalnoj) samoupravi, Zakonu o potpori poljoprivredi i ruralnom razvoju, Pravilnik o državnim potporama poljoprivredi i ruralnom razvoju, Zakon o obrtu, Zakon o trgovačkim društvima, Statut Grada i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Cilj ovog programa je poticati razvoj poduzetništva i poljoprivrede, potaknuti osnivanje novih i jačanje postojećih subjekata, povećati zaposlenost, te mjerama ruralnog razvoja pridonijeti unapređenju konkurentnosti poljoprivrednog sektora, očuvanju i unapređenju okoliša i krajobraza i poboljšati kvalitetu života u ovom ruralnom području. Ulaganjem u poduzetničke zone i stvaranjem dobrog poduzetničkog okruženja stvarat će se uvjeti za privlačenje ulagača.

**Program obuhvaća sljedeće tekuće projekte**:

**4.10.1. Tekući projekt 1010 T100002 Razvoj malog gospodarstva – 2.160.000,00 kn**

Ovim projektom se planira sredstvima iz viška prihoda pomoći gospodarstvenicima kroz subvencije i poticaje u sljedećim aktivnostima:

* nastupanje na sajmovima - 10.000,00 kn,
* sufinanciranje energetske obnove zgrada na području Grada - 500.000,00 kn,
* subvencija kamatne stope na poduzetničkim kreditima - 450.000,00 kn,
* poticanje razvoja malog i srednjeg poduzetništva - 200.000,00 kn,
* sufinanciranje poduzetnika početnika - 800.000,00 kn,
* sufinanciranje u poljoprivredi - 200.000,00 kn.

 Početkom sljedeće proračunske godine izmjenama Programa poticanja razvoja malog i srednjeg poduzetništva Grada Novske za razdoblje 2016. – 2020. omogućit će se korištenje mjera sufinanciranja, odnosno potpora predviđenih ovim tekućim projektom.

**4.10.2. Tekući projekt 1010 T100003 Centar za razvoj poduzetništva Grada Novske – 500.000,00 kn**

 Ovim projektom se iz viška prihoda osiguravaju sredstva za rad Centra za razvoj poduzetništva Grada Novske. Prvenstveno, uloga Centra će biti pružanje intelektualne podrške, kako poduzetnicima početnicima tako i onima koji već dugo posluju, i to kroz pomoć u izradi potrebne dokumentacije kod pokretanja gospodarske djelatnosti, ishođenja kredita, apliciranja na strukturne fondove, provođenje mjera energetske učinkovitosti, prijava na natječaje, te općenito oko izrade dokumentacije potrebne u gospodarskom poslovanju.

**4.11. Program 1019 POTICANJE RAZVOJA TURIZMA – 804.000,00 kn**

**Pravni temelj:**

Zakon o turističkim zajednicama, Zakon o lokalnoj i područnoj (regionalnoj) samoupravi i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Cilj programa je poticati razvoj turizma, osnivanje novih i jačanje postojećih subjekata u turizmu na području Grada, te povećati zaposlenost i pridonijeti unapređenju konkurentnosti turističkog sektora.

**Program obuhvaća sljedeće aktivnosti i tekuće projekte**:

**4.11.1. Aktivnost 1019 A100001 Turistička zajednica Grada – 394.000,00 kn**

 Kroz ovu aktivnost iz općih prihoda i primitaka financiraju se troškovi plaća četiri zaposlenika, troškovi redovnog održavanja informacijskog sustava, te troškovi vezani uz organiziranje manifestacija u Novskoj.

Osnovni cilj Turističke zajednice je stvaranje prepoznatljivog i privlačnog turističkog okružja te osiguranje turističkog gostoprimstva kroz organizaciju manifestacija kao što su „Ljeto u Novskoj“, obilježavanje Dana Grada, događanja oko Božića i Nove Godine i sl., te promicanje turističkih uslužnih djelatnosti koje obavljaju poduzetnici ugostitelji na području Grada.

**4.11.2 Tekući projekt 1019 T100002 Manifestacije – 360.000,00 kn**

 Ovim projektom se iz općih prihoda i primitaka planiraju sredstva potrebna za financiranje manifestacija koje se održavaju u Gradu Novska, a to su:

* „Ljeto u Novskoj“ - 50.000,00 kn,
* Božić i Nova Godina - 70.000,00 kn,
* Obilježavanje Dana Grada Novske - 220.000,00 kn,
* ostale manifestacije - 20.000,00 kn.

**4.11.3. Tekući projekt 1019 T100004 Turistička infrastruktura – 50.000,00 kn**

 Ovim projektom se planiraju sredstva za izradu projektne dokumentacije nužne kod gradnje autokampa koji se planira graditi na kraju Staroselske ulice u Novskoj.